5 Misteri Tentang Naik Kapal Terbang Yang Ramai Perlu Faham

Penerbangan sudah menjadi satu kaedah pengangkutan yang popular kerana dapat menjimatkan masa walaupun dengan kos jauh lebih tinggi.

Bagi mereka yang selalu terbang, mereka pasti sudah biasa melalui rutin yang  perlu dihadapi setiap kali menaiki satu-satu penerbangan. Ada banyak syarat atau peraturan yang dapat kita saksikan, tetapi jarang kita selidiki untuk kita faham kenapa peraturan tersebut dilaksanakan.

Berikut adalah lima syarat penerbangan yang biasa kita dengar dan turuti, tanpa faham kenapa sehinggakan, ada yang mempertikaikannya.

Sebagai penumpang, salah satu situasi paling menyakitkan hati adalah dikenakan caj tambahan 'hanya' disebabkan bagasi kita melebihi berat yang dibenarkan.

Bagi kita, apa isunya? Bukannya ada perbezaan kalau berat beg kita lebih 2kg misalnya? Kapal terbang tetap mampu terbang, kan?

Ada beberapa faktor memerlukan sebab ini diamalkan, tetapi dua faktor memainkan peranan paling penting.

Yang pertama setiap pesawat perlu mematuhi peraturan MTOW atau MTOM pesawat bergantung kepada modelnya mewakili maximum takeoff weight/mass - had berat maksima pesawat semasa berlepas daripada landasan.

Sekiranya sesebuah pesawat melebihi paras MTOW, beban yang ditanggung enjin pesawat semasa mahu mengapungkan keseluruhan badan pesawat akan menjadi lebih besar seterusnya membawa kepada risiko pesawat gagal naik pada tahap ketinggian sepatutnya.

Dengan memastikan majoriti penumpang hanya membawa bagasi berdasarkan spesifikasi berat yang ditetapkan, risiko untuk sesebuah pesawat perlu berlepas melebihi nilai MTOW-nya menjadi terkawal.

Faktor kedua yang juga berkait dengan had berat bagasi adalah saiz bagasi yang dibenarkan. Kenapa?

Ini kerana majoriti pekerja yang menguruskan perjalanan bagasi di seluruh dunia, merupakan ahli berdaftar persatuan yang bertanggungjawab mengawai kebajikan kumpulan pekerja ini.

Kami tidak tahu adakah pekerja di Malaysia juga duduk dalam kumpulan ini, tetapi di Amerika Syarikat misalnya - wujud syarat ketat menentukan saiz dan berat bagasi yang telah ditetapkan kesatuan pekerja, agar sesuai dengan beban kerja setiap individu yang berdaftar.

Kesatuan pekerja akan mengeluarkan garis panduan berat dan saiz maksima yang dirasa sesuai, dalam memastikan pekerja mampu menguruskannya dengan efisien dan selamat tanpa menjejaskan kelancaran perjalanan.

Apabila sesuatu bagasi yang melebihi berat dan saiz standard yang telah ditetapkan kesatuan, bagasi itu dikategorikan sebagai muatan yang tak sepatutnya diurus oleh pekerja kerana telah melanggar spesifikasi yang ada.

Bagasi melebihi saiz dan berat dikhuatiri akan menyebabkan kecederaan atau mendatangkan kesukaran bagi mereka menguruskannya.

Arahan mudah sebegini sebenarnya akan membantu anda ketika kecemasan, tetapi tidak ramai benar-benar faham sebabnya.

Setiap kali pesawat mendarat atau berlepas, kru penerbangan akan memeriksa tiap-tiap tingkap dan memastikan semua tingkap tidak ditutup. Jika ada yang tertutup, kita diminta untuk membukanya.

Tujuannya adalah untuk membantu kita mengorientasi diri kita dengan lebih baik.

Sekiranya tingkap tertutup, sukar untuk deria kita mengenalpasti bagaimana keadaan persekitaran luar pesawat. Dengan memahami apa yang ada di kiri dan kanan pesawat, kita sekurang-kurangnya sedar kedudukan dan orientasi diri kita.

Selain itu mata kita yang memandang ke luar tingkap lebih mudah mengadaptasi kepada cahaya persekitaran luar, yang berbeza dengan cahaya dalam pesawat.

Ada juga penerbangan yang akan mengarahkan penumpang untuk tidak menggunakan fon kepala atau telinga ketika berlepas dan mendarat, bagi memastikan semua penumpang mampu mendengar arahan dengan baik sekiranya berlaku sesuatu di luar jangkaan.

Sebab paling jelas kenapa kru penerbangan mengarahkan semua penumpang menegakkan kerusi semasa berlepas dan mendarat, adalah untuk memastikan tidak ada penumpang terhentak atau tersangkut pada kerusi depan mereka.

Tetapi tidak ramai yang tahu punca utama kenapa kerusi perlu dinaikkan adalah kerana hanya dengan duduk tegak, seseorang penumpang akan merasa lebih cergas dan sensitif dengan sebarang perubahan yang berlaku; membolehkan penumpang yang ada tidak leka dengan apa-apa arahan yang dikeluarkan.

Sekiranya ada kecemasan, penumpang yang duduk tegak mudah memberikan kerjasama apabila diminta duduk dalam brace seating position atau posisi duduk bertahan sambil melindungi bahagian muka dan tubuh dengan tangan.

Kedudukan itu hanya boleh dilakukan dengan sempurna, sekiranya kerusi sudah tersedia tegak.

Sebagai pemandu, kita boleh rasa kan sekiranya ada di antara penumpang kita bergerak-gerak semasa kenderaan tengah berjalan? Begitulah juga dengan sebuah pesawat.

Kami nyatakan di atas, setiap pesawat mempunyai indeks MTOW yang perlu mereka patuhi dalam memastikan pesawat mampu berlepas dengan selamat.

Satu lagi syarat yang perlu diawasi oleh semua juruterbang semasa dalam penerbangan adalah apa yang dikenali sebagai nilai ketetapan 'trim', yang mengawal titik graviti pesawat.

Setiap pesawat perlu mematuhi nilai 'trim' bagi memastikan pesawat stabil, sama ada melalui kawalan manual juruterbang atau sistem automatik yang mengawal mekanisme trim.

Nilai trim bergantung kepada apa yang berlaku secara langsung dalam pesawat.

Jumlah penumpang, pergerakan penumpang ke sana ke mari, pergerakan kru membawa troli makanan, perubahan tempat duduk dan sebagainya; semuanya memberikan perubahan kepada titik graviti pesawat.

Sesetengah jenis pesawat mempunyai tahap sensitiviti tinggi terhadap sebarang perubahan.

Sehinggakan juruterbang mampu mengesan perubahan beban titik-titik tertentu pesawat secara langsung, memerlukan muncung atau belakang pesawat dinaik atau direndahkan bagi menyeimbangkan perubahan beban yang berlaku.

Kadangkala dalam sesetengah penerbangan ada pula penumpang yang diminta menukar tempat duduk ke bahagian yang berbeza kan? Tujuannya adalah untuk menyeimbangkan nisbah trim bagi memastikan kestabilan pesawat mudah dikawal dan diselia.


Kenapa Kita Perlu Berhenti Memuatnaik Gambar Kita ke Internet

Dalam satu ke dua dekad dahulu, pengguna internet rata-ratanya tetap ada rasa bimbang memuatnaik bahan baik dalam bentuk maklumat, gambar atau video peribadi ke internet.

Bagaimanapun seiring perkembangan media sosial memperkenalkan budaya perkongsian, 'sharing is caring' mula jadi kebiasaan.

Kini tinggal segelintir individu yang masih ada was-was tatkala mahu atau perlu berkongsi sesuatu yang peribadi. Majoriti kita tidak lagi rasa bimbang atau takut memuat naik apa saja bahan berkait kita, untuk dikongsi kepada 'likers' kita.

Apa pandangan anda jika kami katakan - dengan perkembangan AI atau kepintaran buatan yang ada sekarang, ada keperluan besar untuk kita kembali kepada cara lama, meminimumkan perkongsian kerana risiko yang kita belum sedar bahayanya?

Jika anda peminat teknologi, pastilah anda sudah ada gambaran bagaimana sejarah manipulasi imej dalam bentuk digital berkembang lebih 3 dekad sebelum ini.

Bermula sebagai teknik membantu jurufoto menyembunyikan kecacatan dalam gambar, lama kelamaan kemajuan yang ada membolehkan pengguna mereka cipta sesuatu yang tidak ada, menjadi ada.

Dalam era tersebut tetap kedengaran bermacam kontroversi; khususnya berkaitan gambar kurang senonoh selebriti atau tokoh tempatan.

Timbul itu tersebut biasanya mengundang kepada perbincangan masyarakat tentang ketulenan gambar-gambar yang tersebar. Pakar-pakar visual grafik dijadikan rujukan dalam menentukan kesahihan sesuatu visual yang dikongsi. Ini kerana 2 ke 3 dekad sebelum ini, hanya seorang yang benar-benar pakar mampu menghasilkan imej-imej palsu.

Kebelakangan ini, garis pemisah di antara fantasi dan realiti sudah semakin kabur.

Sehinggakan ramai sudah 'mampu menerima' visual ciptaan AI yang seharusnya dilihat sebagai fantasi, menjadi sesuatu yang kita hargai sama seperti realiti.

Contoh paling mudah, penapis atau filter dalam aplikasi kamera kita yang mampu 'memperbaiki' wajah kita. Ramai suka gambar yang terhasil, walaupun kita tahu apa yang kita nampak itu palsu.

Antara teknologi paling hebat dalam memanipulasi gambar adalah penjana imej AI Dreambooth; sebuah sistem janaan imej fantasi yang sangat berkuasa kerana mampu menjana imej hanya berdasarkan kepada beberapa sampel imej sahaja, menghasilkan imej yang ultra-realistik pada mata kita.

Individu di atas merekacipta gambar dia mengembara ke zaman-zaman lain hanya dengan AI.

Laman teknologi ArsTechnica mengeluarkan satu artikel berkenaan eksperimen mereka terhadap teknologi yang dimiliki Dreambooth berdasarkan satu fungsi yang dilabelkan sebagai 'fine tuning', yang dilapor cukup mengagumkan dan dalam masa sama - menakutkan.

Dreambooth pada peringkat sekarang hanya memerlukan pengguna memuatnaik lima keping gambar, baik melibatkan manusia, haiwan, barangan atau apa saja yang anda rasakan sesuai ke pelayar untuk memulakan analisis.

Ini pula gambar individu sama semasa insiden kuda Trojan di Yunani

Selepas AI meneliti dan memproses data yang terkandung dalam setiap piksel yang ada, Dreambooth mampu menghasilkan koleksi imej, bergantung kepada sumber sampel gambar yang anda sediakan.

Sebagai contoh gambar anjing di bawah dijana oleh Dreambooth. Bahagian kiri memaparkan sampel asal yang dimuatnaik, sementara bahagian kanan memaparkan gambar yang dijana. Susah nak bezakan bukan hasilnya?

Dreambooth bukan saja mampu menjana visual realistik dalam satu perspektif bergantung sampel.

Sekiranya pengguna mahu, AI ini juga mampu merekabentuk visual daripada perspektif berbeza. Dalam contoh di bawah, lihat bagaimana AI mampu mencipta sendiri data yang tidak ada untuk membentuk badan kucing itu jika kita bandingkan dengan sampel asal.

ArsTechnica dalam artikel mereka menceritakan bagaimana cubaan menjana visual berkait seorang lelaki sebenar pada mulanya.

Tetapi disebabkan oleh betapa realistiknya imej yang terhasil dan rancangan mereka mahu menggambarkan individu itu dalam posisi kurang sesuai untuk tontonan umum - mereka akhirnya memilih untuk menggunakan AI untuk menjana terlebih dahulu wajah seorang lelaki fantasi bernama 'John' seperti gambar di bawah.

Gambar-gambar inilah yang digunakan oleh Dreambooth sebagai sampel bagi menghasilkan 'John' dalam pelbagai keadaan lebih pelik. Hasilnya?

Gambar di atas dihasilkan daripada kata kunci 'seorang ahli falsafah Yunani lama'

Dreambooth tidak berhadapan masalah untuk menjana 'John' dalam apa saja posisi yang mereka taipkan termasuklah dalam situasi yang kurang enak.

Gambar di bawah adalah John dalam baju angkasawan dan memakai baju besi satria lama.

Dua gambar di bawah pula adalah gambar John sedang berdiri di sebelah wanita yang tidak berpakaian dan gambar kanan pula, adalah John yang tidak berbaju sedang duduk di dalam sebuah kelas di sekolah.

Menurut ArsTechnica, kemampuan AI yang terlalu cekap memudahkan sesiapa saja untuk menyalahguna teknologi yang ada.

Penyalahgunaan sebeginilah yang dikhuatiri akan berlaku di masa depan, kerana teknologi AI hanya memerlukan 5 keping gambar untuk menjana sesiapa saja dalam situasi buruk.

Bayangkan gambar anda disalahguna untuk meletakkan anda seakan sedang melakukan jenayah, berkelakuan sumbang atau apa saja perkara terkutuk yang mampu anda fikirkan.Dan gambar itu kemudiannya tular.

Gambar di atas juga palsu. Nampak bagaimana ada kecacatan pada visual?

Tiada siapa mahu difitnah tetapi dengan kemajuan teknologi penjaan visual berasaskan AI yang ada - kami yakin teknologi sebegini pasti disalah guna untuk tujuan tidak elok.

Setakat ini penggiat teknologi berorientasikan keselamatan pengguna, telah membangunkan sistem yang mencetak penanda atau watermark pada imej yang dijana AI - namun sistem ini mudah dielakkan.

Pihak berkuasa dan kerajaan juga ketika ini tampak belum bersedia untuk menangani isu yang bakal berbangkit berkait dengan teknologi sebegini.

'Jenayah-jenayah' atau 'salahlaku' palsu yang direka hanya dengan AI perlulah boleh dikenalpasti, bagi melindungi hak orang ramai khasnya mangsa yang dianiaya.

Kesedaran orang ramai terhadap kemajuan teknologi yang sedang pesat berkembang menjadi benteng utama melindungi keselamatan kita semua.

Memang menakutkan bagaimana hanya dengan lima keping gambar kita, kita boleh 'diperlakukan' dalam bermacam gaya dan cara di mana-mana lokasi di seluruh dunia. Tetapi itulah nampaknya teknologi yang bakal menjadi antara teras masa depan kita.

Sekiranya anda risau anda menjadi mangsa, saranan kami kepada anda adalah untuk memadam apa saja visual berkait dengan diri anda dari internet sebelum teknologi ini sampai ke tahap pengguna biasa seperti kita.

Mungkin dengan kembali kepada pemikiran cara lama sajalah mampu menyelamatkan kita daripada teknologi yang hebat, tetapi senang disalahguna jika jatuh ke tangan orang gila.


5 Sambungan Domain Internet Yang Pelik Tapi Popular di Seluruh Dunia

Zaman sekarang disebabkan banyaknya laman web dibangunkan, kreativiti lebih tinggi diperlukan dalam membezakan alamat setiap laman web.

Pendaftar yang menyelia Uniform Resource Locator atau URL yang menentukan setiap alamat unik semua laman web, telah memperkenalkan banyak penambahan bagi memastikan permintaan yang ada dapat dipenuhi.

Pemilik laman web juga semakin kreatif mencari apakah URL yang baik dan mudah diingati, dalam memaksimakan kunjungan pengguna. Perasan tak zaman sekarang ada beberapa jenis URL unik popular, seperti .io dan sebagainya yang tiba-tiba digunakan secara meluas?

Dari mana datangnya URL popular seperti itu dan apakah kisah disebalik URL yang ada?

Jika anda kerap melayari laman web setahun dua ini, pasti anda akan nampak semakin banyak laman web menggunakan URL yang berakhir dengan .io dipenghujungnya, khususnya laman berkait teknologi, permainan video dan sebagainya.

Pasti ramai beranggapan ".io" dalam URL itu mewakili sintaks "input/output" yang sangat berkait dengan teknologi komputer. Tidak.

".io" sebenarnya merujuk kepada Kawasan Kepulauan Hindi di bawah naungan Britain, terletak di Lautan Hindi di antara Tanzania dan Indonesia; membawa makna "Indian Ocean."

Pada awalnya URL ini dikawal selia seorang ahli perniagaan Britain bernama Paul Kane bermula tahun 1997 sebelum menjual hak pelesenannya dalam tahun 2017. Kane dikatakan berjaya mengutip puluhan juta hasil penjualan URL ini kepada orang awam.

Ekoran tuntutan masyarakat asal di sana khususnya orang Chagos yang masih berlanjutan sehingga kini, mencabar kedudukan pencerobohan Britain dan Amerika Syarikat di sana - URL ini juga menjadi salah satu isu yang dibangkitkan.

Salah satu tuntutan yang dibuat orang asal adalah untuk kerajaan Britain mengembalikan semula semua keuntungan hasil jualan URL dengan prefiks ".io" kepada badan komuniti orang asal kepulauan tersebut.

URL yang cukup unik serta bijak dimanfaatkan oleh pengendali stesen radio menerusi internet, URL dengan prefiks ".fm" di hujungnya kelihatan ada kaitan dengan siaran radio tanpa wayar.

Jika anda rujuk, nama URL stesen radio internet yang cukup terkenal iaitu Last.FM adalah 'last.fm'.

Tetapi '.fm' yang ada bukanlah merujuk kepada 'frequency modulator', sebaliknya mewakili negara-negara kepulauan Micronesia yang terletak di Lautan Pasifik.

Nama penuh bagi gabungan kerajaan tempatan di sana ada Federated States of Micronesia, jadi untuk mewakilkan URL masyarakat di sana - mereka diberikan prefiks ".fm' sebagai pengakhirannya.

Sangat sesuai untuk penggemar muzik, selain Last.fm beberapa stesen radio atau laman web berorientasikan muzik turut sama menggunakan alamat ini seperti setlist.fm, tastebuds.fm dan juga libre.fm.

Pemain dan peminat permainan video pasti kenal istilah 'gg' yang popular diamalkan, membawa makna 'good game!' atau 'git gud' (get good) yang lebih menyindir.

Seperti semua negara kepuluan yang nama domain mereka dijual untuk menjana pendapatan kerajaan, ".gg" juga sebenarnya adalah prefiks khas bagi mewakili kerajaan kepulauan Bailiwick of Guernsey, terletak di antara Perancis dan England, ditadbir sebagai sebahagian daripada United Kingdom.

Oleh kerana mirip dengan budaya popular berkait permainan video, URL ini popular di kalangan pengendali dalam bidang serupa.

Kebanyakan laman web popular berakhir dengan ".gg" seperti op.gg, u.gg dan tracker.gg adalah pelayar yang dibangunkan khas untuk memenuhi pelbagai permintaan peminat permainan video yang ada.

Kepulauan Tuvalu ketika ini sedang berdepan kemungkinan ditenggelami lautan, berpunca daripada pemanasan global. Diramalkan dalam tempoh 50 tahun keseluruhan kawasan kepulauan ini akan hilang.

Bagi memastikan kelangsungan hidup masyarakat mereka berterusan dan ada sinambungannya, setiap tahun seramai 75 orang penduduk kepulauan itu dipindahkan ke New Zealand - sehinggalah peralihan 11,300 orang populasi mereka selesai.

Kenapa kisah ini kami selitkan? Ini kerana URL ".tv" walaupun tampak kelihatan seperti merujuk kepada televisyen, sebenarnya mewakili Kepulauan Tuvalu.

Jualan URL negara Tuvalu menjadi antara kaedah penting masyarakat mereka menjana pendapatan negara, dengan 1/12 daripada bajet mereka datang daripada keuntungan jualan tersebut.

Sekiranya tanah Tuvalu hilang dari muka bumi dan kewujudan Tuvalu sebagai sebuah negara lenyap, semua URL yang berakhir dengan prefiks ".tv" juga perlu ditamatkan, memberi kesan kepada laman web penstriman popular seperti Twitch.tv yang sangat bergantung kepada identiti alamat unik ini.

Sekiranya trend teknologi yang bergantung kepada kepintaran buatan atau artificial intelligence semakin berkembang, kami yakin ramai akan berebut-rebut hendak mendapatkan URL yang berakhir dengan prefiks ".ai."

Dikhususkan untuk laman web dari negara Anguilla, salah sebuah negara kepulauan di Caribbean; URL ini dikawal selia sendiri oleh kerajaan Anguilla.

Oleh kerana duduk di bawah undang-undang Anguilla, penggunaannya juga harus mematuhi syarat-syarat yang telah ditetapkan.

Semua pendaftaran menggunakan nama domain ".ai" haruslah dilakukan minimum untuk tempoh 2 tahun dan penggunannya sama ada untuk perniagaan atau servis, tidak menyalahi undang-undang Anguilla serta bebas unsur jenayah.

Seperti Tuvalu, jualan URL milik Anguilla ini turut sama menjadi sumber pendapatan yang bagus masyarakat mereka, mampu menjana sehingga RM13.5 juta setahun ekoran popularitinya.

Antara laman web yang sudah menggunakan prefiks ini adalah facebook.ai; salah satu divisyen dalam Facebook/Meta yang ditubuhkan khusus untuk pembangunan sistem kepintaran buatan yang digelarkan sebagai CICERO.


5 Hospital Paling Besar di Dunia

Hospital ialah institusi yang menyediakan rawatan perubatan dan pembedahan khusus serta penjagaan kejururawatan untuk orang yang sakit dan cedera. Hospital menawarkan rawatan sepanjang masa untuk pesakit yang mengalami kecederaan besar, masalah kesihatan yang mendesak, penyakit mengejut dan penyakit jarang berlaku.

Sesetengah daripadanya juga berfungsi sebagai institusi pendidikan di mana pelajar sains kesihatan dan profesional penjagaan kesihatan bersekutu boleh belajar dan mengembangkan kemahiran mereka, seterusnya menyediakan asas penting untuk penyelidikan lanjut dan kemajuan sains perubatan.

Dengan pertambahan populasi dan jenis penyakit di sekeliling kita, kapasiti katil yang dimiliki oleh sesebuah hospital juga amat penting untuk merawat pertambahan pesakit ini. Kali ini, mari lihat 5 hospital terbesar di dunia berdasarkan jumlah kapasisi katil yang dimiliki.

Hospital Bandar Ankara Bilkent ialah hospital kelima terbesar di dunia yang mempunyai kapasiti 3,810 buah katil. Dibuka secara rasmi pada 14 Mac 2019, hospital perkhidmatan penuh ini terletak di Bilkent daerah Cankaya di ibu kota Turki, Ankara.

Sebagai hospital terbesar di negara ini, ia terletak di kawasan seluas 0.18 km persegi dan memmpunyai 131 bilik bedah, 1,554 bilik katil bujang, 725 bilik katil double, 904 poliklinik, 82 bilik VIP dan 700 Unit Rawatan Rapi.

Setiap hari, hospital menyediakan rawatan kepada lebih 8,000 pesakit kecemasan. Selain itu, terdapat 38 katil di klinik dialisis dan 100 katil Klinik Pemerhatian Perubatan di dalam premis hospital. Hospital ini juga mempunyai dua helipad untuk memudahkan pendaratan helikopter ambulans yang membawa pesakit dengan selamat.

Juga dikkenali sebagai Hospital Chang Gung, Hospital Memorial Linkou Chang Gung ialah hospital keempat terbesar di dunia yang mempunyai kapasiti 4,000 katil. Ia juga merupakan hospital terbesar di Taiwan yang terletak di Daerah Guishan di Bandar Taoyuan.

Hospital ini merupakan sebahagian daripada rangkaian hospital Yayasan Perubatan Chang Gung. Pada mulanya ditubuhkan pada tahun 1978, Hospital Chang Gung memberi tumpuan kepada beberapa kemudahan perubatan.

Hospital terkenal ini menerima lebih 8.2 juta pesakit luar, 2.4 juta pesakit dalam dan 167,460 pesakit pembedahan setiap tahun. Hospital Chang Gung juga terkenal kerana menyelesaikan lebih daripada 1,000 operasi pemindahan hati yang berjaya.

Pusat Kesihatan Mental Kebangsaan di Filipina adalah hospital ketiga terbesar di dunia yang mempunyai kapasiti 4,200 katil. Hospital psikiatri yang diiktiraf PhilHealth ini menduduki kawasan seluas 47 hektar di bandar Mandaluyong, yang terletak di Wilayah Ibu Negara Filipina.

Hospital ini ditubuhkan pada 17 Disember 1928, untuk menjaga sejumlah besar pesakit mental dan pesakit lain yang mengalami gangguan sistem saraf yang berkaitan, yang sebelum ini dirawat oleh dua hospital lain di negara itu - Sanitarium Kota dan Hospital San Lazaro.

Pusat Perubatan China Barat Universiti di Sichuan ialah hospital kedua terbesar di dunia yang mempunyai kapasiti 4,300 katil. Hospital ini terletak di kawasan pusat bandar Chengdu di sepanjang pantai Sungai Jin.

Walaupun pada mulanya diasaskan pada tahun 1914 oleh mubaligh Barat sebagai Universiti West China Union swasta, pusat itu bergabung dengan Universiti Sichuan pada tahun 2000 dan kini ditadbir oleh Kementerian Pendidikan negara itu. Pada masa ini, institusi itu mempunyai empat hospital pengajaran gabungan dan lima sekolah.

Ia juga merupakan hospital terbesar di negara ini yang mengandungi 25 makmal terbuka, 36 jabatan klinikal, dan 15 jabatan teknologi perubatan yang memenuhi keperluan lebih 3.5 juta pesakit luar dan 173,000 pesakit dalam. Pusat ini juga mempunyai perjanjian kerjasama dengan lebih daripada 150 universiti di 43 buah negara.

Hospital Gabungan Pertama Universiti Zhengzhou kini merupakan hospital terbesar di dunia yang mempunyai kapasiti sekitar 7,000 katil dan menyumbang pendapatan tahunan lebih daripada 7.5 bilion Yuan.

Hospital ini pada mulanya ditubuhkan pada September 1928 di ibu kota Wilayah Henan China ketika itu - Kaifeng dan merupakan hospital gabungan Kolej Perubatan Universiti Henan. Pada tahun 1958, hospital ini telah dipindahkan ke ibu kota Provinsi Henan sekarang - Zhengzhou, dan telah dinamakan semula sebagai "Hospital Gabungan Pertama Kolej Perubatan Henan."

Pada tahun 1985, ia sekali lagi dinamakan semula sebagai "Hospital Gabungan Pertama Universiti Perubatan Henan." Dengan sokongan daripada Kerajaan Pusat, Universiti Perubatan Henan, Universiti Zhengzhou dan Institut Teknologi Zhengzhou bergabung, menamakan semula hospital ini sebagai "Hospital Gabungan Pertama Universiti Zhengzhou".

Hospital ini pada masa ini merupakan hospital Tahap 3 / Gred A terbesar di China yang mengintegrasikan rawatan perubatan dan penyelidikan saintifik yang menyediakan penjagaan perubatan standard tertinggi.


10 Makna Nama-Nama Daerah di Malaysia

Masyarakat kita mempunyai tradisi bahasa yang unik dan telah melalui evolusi perubahan dan tambahbaik yang panjang.

Dalam era globalisasi, kecenderungan kita untuk meminjam istilah dari luar malangnya menyebabkan banyak istilah lokal yang lama wujud dipinggirkan.

Tetapi dalam beberapa aspek, penekanan penggunaan istilah lama masih terpelihara khususnya dalam penamaan nama daerah, di mana istilah tempatan terjaga; walaupun kadangkala kita hanya tahu menyebut, tetapi tak tahu apa maknanya.

Berikut adalah 10 istilah yang biasa digunakan sebagai nama mukim atau daerah serta makna sebenarnya, bagi mereka yang tak tahu apa makna sebenarnya.

Dalam bahasa Melayu, 'lahad' membawa makna ruang pusara yang telah digali biasanya dipadankan dengan istilah 'liang'. 'Liang' membawa makna lubang.

Bagi orang Sabah, ada kisah lama diceritakan berkaitan asal-usul nama Lahad Datu.

Kedatangan seorang pembesar ke sana bernama Datu Baginda Putih memulakan satu perkampungan baru di kawasan pantai. 'Datu' ketika itu merujuk kepada gelaran orang bangsawan di kalangan masyarakat yang ada.

Pembukaan kampung baru Datu Baginda Putih membawa kepada penghijrahan lebih ramai individu bangsawan bergelar Datu; menyebabkan kawasan itu mula terkenal sebagai tempat tinggal ramai Datu.

'Lahad' pula bagi mereka merujuk kepada kawasan jadi tempat itu mula dikenali sebagai 'Lahad Datu' atau kawasan tinggalnya Datu.

Ada banyak tempat menggunakan nama 'Bagan' di negara kita, antaranya Bagan Datuk, Bagan Ajam, Bagan Lalang, Bagan Serai dan sebagainya.

'Bagan' dalam makna moden merujuk kepada ceracak atau tiang yang diperbuat daripada kayu yang dijadikan tempat menjemur ikan kering, biasanya dibuat di jeti-jeti kecil persinggahan nelayan.

Oleh kerana itu masyarakat kita menamakan kawasan jeti nelayan yang turut menjalankan aktiviti menjemur ikan sebagai 'bagan', sempena tiang kayu yang ada.

Dari mana datangnya nama 'Pendang' yang ada di negeri Kedah?

Menurut sejarah, masyarakat di sana satu ketika dulu handal menjadikan gajah sebagai haiwan peliharaan untuk bekerja membantu aktiviti pertanian.

Bagi menjaga kebersihan gajah yang diternak, orang kampung membina saluran parit dan lubang yang khusus untuk dijadikan lokasi gajah berendam. Lokasi gajah dimandikan itu dinamakan 'pendiat' oleh masyarakat terdahulu, tetapi kini telah diubah ejaannya mengikut peredaran zaman kini ditulis sebagai pendang.

Jika anda lihat di Pendang ada dua kampung berkait dengan gajah.

Yang pertama adalah Kampung Kubang Anak Gajah yang dulunya menjadi lokasi anak gajah jinak dilatih dan kedua pula Kampung Gajah Mati; lokasi di mana pusara gajah-gajah yang mati dikebumikan.

Banyak juga kan nama tempat di negara kita menggunakan nama Permatang?

Ada Kampung Permatang Pasir, Permatang Bongor, Permatang Pauh, Permatang Keriang dan macam-macam lagi.

'Permatang' merujuk kepada batas tanah yang dibentuk di antara petak-petak sawah, digunakan untuk membolehkan pesawah bergerak dari satu petak ke satu petak lain.

Istilah ini juga boleh merujuk kepada batas tanah yang dibuat sebagai benteng untuk mengelakkan banjir atau air melimpah masuk.

Yang pertama merujuk kepada emosi sedih atau bermuram muka akibat menanggung kesedihan. Mirip dengan satu lagi istilah miripnya iaitu 'sebak.'

Selain itu, 'sabak' juga boleh membawa makna periuk memasak. Sejarah tempat Sabak Bernam menyebut tempat itu bermula sebagai sebuah perkampungan 5 orang lelaki dan seorang wanita yang memulakan kehidupan di sana.

Mereka memulakan hidup di tempat baru dengan bekerjasama mendirikan ruang memasak menggunakan periuk, yang dikenali sebagai periuk sabak.

Siapa di sini pernah dengar orang lain menggelarkan seseorang yang berisi tubuhnya, sebagai 'tembun'? Istilah itu diambil daripada istilah 'tambun' yang bermakna seseorang yang berisi atau gemuk tubuhnya.

Nama tempat seperti di Tambun, Perak pula kami andaikan tidaklah berkait dengan saiz badan. 'Tambun' juga membawa makna yang sama dengan timbun, iaitu melonggok, menindih atau mengisikan sesuatu ruangan - biasanya melibatkan tanah.

Di Perlis, ada sebuah pekan bernama Tambun Tulang. Di Negeri Sembilan pun ada sebuah bukit bernama Bukit Tambun Tulang.

Kubang Kerian. Kubang Pasu. Kubang Semang. Kubang Anak Gajah. Kubang Rusa.

Popular juga istilah 'kubang' ni kan? Perkataan ini asalnya diambil daripada istilah 'kubangan' yang membawa makna sindiran kepada seseorang yang dipandang rendah martabatnya akibat kelemahan diri sendiri.'

Istilah ini akhirnya diguna untuk merujuk kepada lubang atau lopak berisi air atau lumpur menjadi tempat berendam haiwan seperti kerbau.

Wujud banyak nama tempat di Malaysia menggunakan istilah 'pengkalan' seperti Pengkalan Hulu, Pengkalan Chepa, Pengkalan Batu dan sebagainya.

Dari aspek daftar kata, istilah itu tidak dieja sedemikian rupa sebaliknya dieja sebagai 'pangkalan.' Namun apabila dah menjadi kata nama khas bagi tempat, ejaannya boleh dikekalkan mengikut ejaan asalnya.

'Pangkalan' membawa makna lokasi atau tempat di mana kapal atau perahu berlabuh, menjadi tempat barangan dibawa dikumpulkan.

Kita di zaman kini lebih selesa menggunakan pangkalan untuk merujuk kepada lokasi markas angkatan tentera, tetapi sekiranya ada orang menggunakan 'pangkalan' bagi merujuk pelabuhan, penggunaan itu pun tepat dari aspek maknanya.

Istilah 'changkat' masih wujud dan popular sebagai rujukan nama tempat.

Namun ejaan rasminya sekarang sudah tidak lagi menggunakan ejaan 'cha~' sebaliknya hanya dieja dengan ejaan 'ca~', membentuk istilah 'cangkat.'

Cangkat merujuk kepada kawasan tanah yang tinggi, lebih mirip kepada sebuah 'bukit kecil.' Beberapa nama tempat yang menggunakan gelaran Changkat adalah Changkat Duta, Changkat Jong, Changkat Jering dan Changkat Jawi.

Wang Kelian. Kelian Intan. Charok Kelian. Apa bendanya 'Kelian' ni? Ada kaitannya dengan ikan keli ke? Tidak.

'Kelian' membawa makna lombong di mana aktiviti perlombongan mineral seperti emas, bijih timah dan bahan-bahan lain dijalankan.

Dalam sejarah negeri Perak, ada dua lokasi iaitu Klian Pauh dan Klian Baru yang menjadi lokasi aktiviti perlombongan utama negeri itu satu masa dulu, diselia oleh salah seorang tokoh pembesar Melayu dalam sejarah kita, Ngah Ibrahim.

Kini, Klian Pauh berkembang menjadi bandar Taiping dan Klian Baru pula menjadi bandar Kamunting, selepas aktiviti perdagangan di sana dihentikan dan namanya diubah agar lebih selaras dengan perkembangan yang berjalan di sana.


8 Perkataan Bahasa Melayu Yang Tak Wujud Tapi Popular

Cedokan istilah bahasa asing ke dalam bahasa kita adalah sesuatu yang akan berlaku, sama ada kita suka atau tidak kerana proses itu adalah semulajadi dalam perkembangan laras tatabahasa.

Walaupun dalam bahasa Melayu sudah ada banyak istilah sedia ada namun ada ketikanya wujud keperluan pinjaman secara terus, bagi memudahkan rujukan kita kepada sesuatu yang mungkin baru atau kita tidak ada rujukannya.

Namun dalam masa yang sama, kegalakan meminjam ini mengakibatkan wujud istilah-istilah tidak rasmi yang dipinjam kerap, seolah-olah rasmi penggunaannya. Realitinya istilah yang ada tidak tepat dan tidak diiktiraf pun dalam bahasa kita.

Satu ketika dulu, memang dari segi bahasa kita menggunakan perkataan analisa. Bagaimanapun selepas kemaskini istilah ini, istilah yang betul mengikut sistem imbuhan dan ejaan bahasa kita adalah 'analisis'.

'Analisa' tidak lagi digunapakai dan haruslah digantikan dengan versi barunya, dengan pengekalan makna serupa.

Kami yakin ramai gemar menggunakan perkataan 'solidariti' bagi melambangkan penyatuan atau perpaduan. Persoalan kami, jika sudah wujud 'perpaduan' atau 'penyatuan', apa lagi perlunya kita gunapakai 'solidariti'?

Oleh kerana itulah dari segi daftar kata, istilah 'solidariti' tidak wujud dalam bahasa kita dan seharusnya dihentikan penggunaannya.

Memang lebih mudah untuk menulis 'politikal' berbanding 'berunsurkan politik', tetapi penggunaan istilah itu tidak benar.

Tidak wujud istilah 'politikal' walaupun ramai penulis sains politik gemar menggunakan istilah ini, dalam karya mereka. Lebih sedih, pihak media kita pun suka mempopularkan istilah ini.

Untuk memahami penggunaan istilah 'urban' yang betul, kita harus melihat dua istilah berbeza. Istilah 'urban' tidak wujud dalam daftar kata bahasa Melayu, tetapi 'urbanisasi' yang merujuk kepada proses pembandaran sebuah kawasan ada.

'Urban' secara rasmi hanya diambil sebagai istilah Inggeris bagi merujuk kepada kawasan bandar. Jadi penggunaan istilah 'kawasan urban' seharusnya digantikan dengan 'kawasan bandar.'

Kami tidak tahu apa yang berlaku dalam isu istilah ini. Dalam daftar bahasa kita, langsung tidak wujud istilah 'koreksional', yang biasanya merujuk kepada proses pemulihan seseorang banduan agar dia dapat diasimilasikan semula ke masyarakat biasa.

Tetapi kita ada Pusat Koreksional kendalian Jabatan Penjara Malaysia yang terletak di Puncak Alam, Selangor; menjadi lokasi di mana proses pemulihan dijalankan. Siapa agaknya yang terlepas pandang kesalahan ini?

Setakat ini, belum lagi ada kata putus daripada pihak berdaftar berkenaan penggunaan istilah 'netizen' yang makin hari, makin popular.

Jika anda belum sedar, inspirasi pembentukan istilah 'netizen' jelas diambil daripada istilah bahasa Inggeris 'citizen'; merujuk kepada 'orang yang tinggal di bandar.' Jadi 'netizen' jika diterjemah adalah 'orang yang duduk dalam rangkaian internet.'

Macam tak kena kan, kerana kita tak duduk di situ. Cadangan istilah lain dalam bahasa Melayu yang ada setakat ini adalah 'warga siber.'

Setiap kali berlangsungnya perlawanan akhir sesuatu acara sukan, ramailah wartawan kita akan menggunapakai secara semberono istilah 'final' seolah-olah itu istilah kita yang betul.

Tidak. 'Final' tidak wujud dalam kosa kata kita. Lebih baik kita menggantikannya dengan istilah berbeza seperti 'perlawanan akhir' atau 'perlawanan muktamad.'

Untuk perkataan akhir dalam artikel ini, sengaja kami pilih satu perkataan yang kami yakin kerap anda gunakan - 'celupar.' Percaya tak jika kami katakan kepada anda, istilah ini tidak wujud dalam daftar kata bahasa Melayu? Susah nak percaya kan? Ya. Memang benar. Istilah ini tidak ada kerana ejaannya yang betul adalah 'celopar.'

Kami yakin ramai tak sedar kesalahan ini lama dah dilakukan masyarakat kita.


5 Dakwah Yang Berjaya Semasa Penganjuran Piala Dunia 2022

Setelah bertahun dinantikan, Piala Dunia 2022 yang berlangsung di Qatar, menjadi penganjuran pertama di Asia Barat akhirnya terlaksana.

Terpalit kontroversi sejak mula khususnya dalam isu dibangkitkan golongan liberal barat, Qatar berjaya meredakan kritikan dan menjadikan penganjuran kejohanan itu satu pengalaman bermakna.

Sejak awal penganjuran, desas-desus Qatar akan menggunakan Piala Dunia sebagai medan dakwah sudah kedengaran; ini mengakibatkan ada pihak merasa kurang senang.

Piala Dunia 2022 membuktikan mesej dakwah dalam penganjuran sukan adalah sesuatu yang tak mustahil untuk dilakukan, sekiranya sesebuah negara ada kemahuan.

Salah satu kontroversi paling gempar melibatkan Qatar sebagai tuan rumah, adalah larangan yang dikuatkuasakan kerajaan mereka terhadap penjualan minuman keras di stadium - yang sebenarnya satu tradisi lama Piala Dunia.

Ketegasan sebegini harus dipuji kerana minuman beralkohol adalah sesuatu yang memudaratkan, mengambil alih kewarasan seseorang serta menjadikan individu mampu melakukan bermacam bentuk kelakuan luar batasan.

Kisah tentang bagaimana penyokong tetap berjaya menyeludup masuk minuman keras ke stadium banyak dikongsi di kalangan pengguna internet, namun situasi bukanlah sesuatu yang kerap kali kedengaran.

Sebaliknya penganjuran kali ini menjadi antara penganjuran paling aman serta mencerminkan rasa harmoni, yang boleh dikreditkan berlaku akibat ketiadaan minuman alkohol untuk pengunjung.

Walaupun majlis pembukaan Piala Dunia 2022 Qatar terpalit dengan usaha boikot media barat, majlis yang diatur kepada seluruh dunia membuktikan sebuah acara sukan tak memerlukan pesta besar-besaran yang penuh unsur maksiat untuk meningkatkan kemeriahannya.

Apa yang sangat mengharukan, inilah kali pertama upacara pembukaan diubah menjadi medan kesederhanaan diraikan. Konsert kecil menampilkan artis Korea Selatan, Jung-kook tidak dijadikan fokus.

Sebaliknya interaksi di antara duta kejohanan Piala Dunia 2022, Ghanim Al Muftah dengan aktor legenda Morgan Freeman yang berdialog sesama mereka membincangkan tema kemanusiaan menjadi fokus utama.

Salah satu detik ikonik berkait penganjuran Piala Dunia 2022, adalah bagaimana pemain negara Maghribi meraikan kemenangan mereka sehingga layak peringkat separuh akhir, bersama ibu masing-masing.

Perbuatan seperti ini menampakkan jelas perbezaan mentaliti pemain yang datang dari pelbagai benua, sehinggakan apa yang ditonjolkan Maghribi dilihat sesuatu yang asing dan jarang berlaku.

Majoriti pemain terkenal dunia lebih suka mengenengahkan isteri-isteri berstatus model sebagai penggerak utama kerjaya, tetapi pemain Maghribi membuktikan tak ada wanita lain di dunia lebih berharga selain ibu kita.

Apa yang agak melucukan, paparan kasih sayang ini kurang disenangi segelintir pihak di Eropah.

Sebuah saluran TV di Denmark menyifatkan apa yang ditonjolkan oleh pemain Maghribi bersama ibu mereka ibarat satu keluarga monyet yang tidak boleh berenggang apabila berjumpa.

Selepas dikecam kerana mengeluarkan kenyataan yang menyinggung sensitiviti, saluran TV tersebut terpaksa mengeluarkan kenyataan maaf secara rasmi.

Sejak dinamakan sebagai tuan rumah, banyak pihak khususnya media kelolaan barat telah mula memainkan bermacam isu di Qatar khususnya isu berkait hak pekerja asing dan juga hak mengamalkan seks songsang.

Lama-kelamaan kritikan demi kritikan yang lantang, mula senyap selepas penganjuran Qatar berjaya memastikan festival bola sepak terulung dunia itu berjalan dalam suasana aman.

Pemain juga tampak mahu fokus kepada perlawanan, bukan politik ideologi...kecuali pasukan Jerman.

Qatar juga sehabis baik mengeluarkan dana dalam memastikan fasiliti dan tahap keselamatan mereka yang hadir ke sana terjamin dalam setiap aspek. Sistem pengangkutan awam mereka lancar dan teratur disokong ribuan petugas yang menjadi juru pandu dan pegawai bantuan bagi memastikan suasana terkawal.

Kebimbangan pemain akan bermain dalam cuaca terlampau panas sepanjang perlawanan juga tampak reda.

Imej 'Islam penindas' atau 'Islam pengganas' yang sudah berdekad-dekad cuba dijaja media barat tidak dibincangkan, sebaliknya orang ramai fokus dengan perlawanan di atas padang.

Setelah beberapa dekad menonton Piala Dunia, tak malu untuk penulis katakan Piala Dunia Qatar 2022 adalah antara yang terbaik kualiti permainannya.

Ssatu misteri hidup yang masih belum terjawab sehingga kini adalah kenapa masih ada di kalangan masyarakat dunia baik di Malaysia, Asia Tenggara dan benua-benua lain - masih menggunakan tisu tandas untuk membersihkan diri selepas buang air besar.Penggunaannya bukan saja tidak bersih, bahkan mencemar alam dan merosakkan sistem perpaipan. Nak mendapatkannya pun memerlukan kos.

Melihat ramai orang luar yang hadir ke Qatar menceritakan pengalaman 'mencebok' dengan menggunakan pancuran air dan menyedari teknik itu adalah yang terbaik, penulis tidak boleh menyembunyikan rasa gembira membacanya.

Dakwah tidak rasmi akibat berlakunya satu perubahan kecil kepada hidup seseorang, kami yakin akan memberikan perubahan besar kepada seluruh hidupnya.

Dengan menawarkan diri menjadi tuan rumah Qatar telah memberikan mereka peluang merasai satu pengalaman baru, yang akan mempertingkatkan lagi tahap kebersihan dan kesihatan mereka.


Dari Mana Datangnya Istilah Popular 'G.O.A.T'?

Frasa 'G.O.A.T' atau 'greatest of all time' kerap dipopularkan masyarakat dunia, ketika membincangkan tentang seseorang atau sesuatu yang layak dikata terbaik, sepanjang zaman.

Malangnya frasa yang sebenarnya hanyalah satu slanga, mampu menimbulkan polemik masyarakat khususnya berkait dengan perbincangan kita tentang siapa yang 'benar-benar' layak digelarkannya.

Lebih memburukkan situasi ada pihak mula mengaitkan frasa ini dengan kepercayaan agama, menyumbang kepada lebih banyak perbalahan. Persoalannya, siapakah yang memulakan slanga ini dan benarkah dakwaan yang terpalit padanya?

Penggunaan istilah dalam aspek bahasa haruslah dilihat sebagai satu perbuatan biasa; jelas hanya merujuk kepada seseorang atau sesuatu yang layak dinobatkan terbaik antara semua.

Selain individu seperti artis, ahli sukan atau pemuzik, karya-karya seni dan sastera juga dilabelkan dengan label 'terbaik' ini walaupun penamaannya akan dipertikaikan.

Untuk membincangkan kenapa haiwan kambing atau 'goat' sering dikaitkan dengan label ini - kita perlu melihat semula apa kaitannya kambing dengan sukan. Ya, jangan terkejut memang ada kaitannya!

Istilah 'goat' yang asalnya merujuk kepada kambing, memang telah mula digunakan dalam sukan besbol sekitar awal abad ke 20 bagi melabelkan pemain yang kerap melakukan kesilapan dan menjadi punca pasukannya tewas.

Penggunaan istilah dengan makna berbeza ini kekal dalam sukan sebagai satu slanga sindiran, merujuk kepada pemain lemah.

Dalam masa yang sama, media barat sudah mula merujuk atlet handalan dengan label 'greatest of all time'.

Sebagai contoh, majalah Vanity Fair pada tahun 1924 telah menamakan pemain tenis Britain, Laurence Doherty pemenang 6 kejuaraan Grand Slam dan dua pingat emas Olimpik dengan label tersebut.

Walau bagaimanapun, dalam era ini belum ada hubungan di antara goat dengan istilah greatest of all time.

Sekiranya ada pihak menyatakan wujud hubungan istilah goat dengan kepercayaan agama, mereka sebenarnya tersilap. Namun dalam masa yang sama dakwaan mereka itu ada kebenarannya tetapi tersasar.

Dalam kajian bahasa, ada pihak berpendapat istilah goat yang diguna bagi merujuk pemain lemah dalam pasukan seperti yang kami sebutkan di atas, berasal daripada singkatan istilah scapegoat; kita tahu merujuk kepada seseorang yang tidak bersalah, tetapi terpaksa berdepan hukuman atas kesalahan yang dia tak lakukan.

Istilah 'scapegoat' dibentuk daripada kepercayaan masyarakat Yahudi berkenaan upacara mengorbankan kambing bagi menyucikan dosa pemiliknya.

Dalam kepercayaan Yahudi lama ini, seorang pendosa perlu melakukan korban dua ekor kambing; seekor untuk Tuhan dan seekor lagi untuk syaitan Azazel yang dipercayai tinggal di kawasan gurun.

Kambing-kambing ini digelarkan 'scapegoote' yang membawa makna 'kambing yang melepaskan' dan istilah scapegoat kekal diguna dalam bahasa Inggeris sehingga sekarang.

Secara etimologinya itu adalah kisahnya, tetapi ada juga pendapat mengatakan hubungan di antara scapegoat dan terma goat bagi merujuk pemain lemah dalam sukan, tidak berkait antara satu sama lain.

Terma goat kekal diamal tanpa berlaku sebarang perubahan makna dalam konteks sukan. Dalam masa yang sama, istilah 'greatest of all time' dan penggunaannya dalam sukan untuk beberapa dekad selepas itu berkembang perlahan, walaupun diamalkan.

Populariti istilah ini mula popular selepas seorang peninju legenda mula menggunakannya dalam karier beliau secara rasmi.

Allahyarham Muhammad Ali atau nama kelahirannya Cassius Clay merupakan peninju yang cukup terkenal bukan saja dalam sejarah sukan tinju, bahkan sejarah sukan dunia keseluruhannya.

Terkenal dengan kelincahan dalam gelanggang, Ali juga dikenali dengan ego dan pesona perwatakannya luar gelanggang. Keyakinan Ali terhadap diri sendiri sukar digugat dan Ali tidak segan untuk menamakan dirinya sebagai 'the greatest of all time' apabila ditemuramah wartawan.

Dalam satu temuramah bersama majalah Harvard Crimson pada tahun 1971, Ali bercerita tentang pengalamannya ketika berusia 11 tahun. Dia nekad menjadi seorang peninju selepas mendapat inspirasi daripada liputan radio perlawanan melibatkan peninju Rocky Marciano, yang menang dan bergelar juara dunia.

Suasana yang didengari Ali dalam radio menanam azam untuk beliau menjadi peninju terbaik dunia sepanjang zaman sebagai cita-cita utama, dalam ayatnya sendiri "I wanted to be the world's greatest fighter at 11-years-old... I wanted to be the greatest of all time."

Istilah itu sering disebutkan Ali sebagai satu slogan sepanjang kerjayanya bertinju apabila bercakap tentang dirinya, sehinggalah diabadikan secara rasmi oleh isterinya Lonnie Ali sebagai nama syarikat yang menguruskan bidang komersial karier suaminya.

'G.O.A.T. Inc' ditubuhkan mereka berdua pada tahun 1992, dengan Lonnie bertindak sebagai pengurus syarikat menyelia kesemua hal ehwal perjalanan syarikat mereka.

Inspirasi pengaruh Muhammad Ali dan 'slogannya' mula menelusuri industri muzik kulit hitam.

Duo kumpulan hip-hop De La Soul mempopularkan kepada orang ramai sebutan 'GOAT' yang disebut terus dan masih merujuk kepada ungkapan asal greatest of all time dalam sebuah album mereka terbitan tahun 1993.

Pada tahun 2000, penyanyi hip hop LL Cool J menerbitkan album yang diberikan judul G.O.A.T. (Greatest of All Time), yang dinamakan sempena petinju legenda itu.

LL Cool J mengakui sendiri dalam temuramah bersama majalah Rolling Stone, Muhammad Ali merupakan antara figura dan ikon yang dihormati di kalangan artis hip-hop dan rap moden kerana personaliti dan sumbangannya di luar gelanggang, banyak membentuk mentaliti artis genre tersebut melihat kemampuan diri sendiri.

Majoriti penyelidik bersetuju tahun 2004 adalah detik bermulanya peralihan di mana penutur bahasa Inggeris mula menerima istilah ini bagi merujuk kepada legenda sepanjang zaman dan tidak lagi menyamakan 'goat' dengan pemain paling lemah dalam pasukan.

Sebutan 'goat' dipopularkan oleh media sukan di Amerika Syarikat, sehinggakan kita pun terikut-ikut menyebut sama slanga 'goat' merujuk atlet, individu atau karya yang dianggap tidak ada tolok bandingnya.

Kini goat boleh merujuk kepada haiwan atau individu terbaik sepanjang zaman, samalah seperti kita di mana kita juga merujuk kambing bukan saja kepada sejenis haiwan malahan kepada individu yang susah betul nak mandi dan membersihkan badan.


Bagaimanakah Fon Kepala Dengan Fungsi "Noise-Cancelling" Berfungsi?

Di pasaran, terdapat begitu banyak model dan jenama fon kepala yang boleh anda beli. Daripada harga belasan ringgit hingga ribuan ringgit. Selain kualiti yang lebih bagus, mungkin anda perasan kebanyakan fon kepala dengan harga yang premium turut didatangkan dengan fungsi pembatalan hingar (noise-cancellation).

Dengan fungsi pembatalan hingar ini, anda tidak akan terganggunggu dengan bunyi latar belakang seperti bunyi penghawa dingin, bunyi kenderaan lalu lalang dan seumpanya. Dengan fungsi ini, bunyi latar belakang ini boleh "disenyapkan" dan anda boleh mendengar bunyi daripada fon kepala anda sahaja.

Bagaimanakah fungsi noise-cancelling ini berfungsi? Apakah penjelasan sains di sebalik fungsi unik ini? Bagaimanakah bunyi bising dapat disenyapkan oleh sebuah fon kepala?

Secara mudah faham, fungsi noise-cancellation ini adalah apa sahaja yang melindungi anda daripada bunyi yang anda tidak mahu dengar. Tetapi istilah ini lazimnya merujuk kepada ciri yang terbina dalam fon kepala untuk memastikan bunyi luaran yang mengganggu daripada mengganggu apa sahaja yang anda cuba dengar.

Secara umumnya, fungsi pembatalan hingar terdapat dalam dua bentuk: sama ada pasif atau aktif. Kedua-duanya mempunyai objektif yang sama untuk mencapai perkara yang sama tetapi mereka melakukannya dengan cara yang berbeza.

Pada asasnya, pembatalan hingar pasif menyerap bunyi mengganggu manakala pembatalan hingar aktif menghalangnya. Pembatalan hingar pasif menggunakan bahan dan struktur dalam badan fon kepala untuk sama ada meredam bunyi mengganggu atau menghalangnya daripada sampai ke telinga anda.

Ia adalah cup telinga dan kusyen getah licin yang menutup telinga anda, bersama-sama dengan pengikat kepala kenyal yang memastikan ia disematkan pada sisi kepala anda. Oleh itu, boleh dikatakan kesemua fon kepala atas telinga sedikit sebanyak mempunyai fungsi pembatalan hingar pasif.

Pembatalan hingar aktif atau active noise cancelling (ANC) pula adalah sebaliknya, lebih maju sedikit dan bergantung pada mikrofon dan pembesar suara untuk mengesan bunyi mengganggu dan meneutralkannya.

Ia membatalkan bunyi yang mengganggu menggunakan gangguan yang merosakkan atau 'anti-bunyi'. Dalam erti kata lain, ia menggunakan gelombang bunyi yang bertentangan dengan bunyi yang mengganggu untuk "menekan" bunyi yang mengganggu sebelum ia sampai ke telinga anda.

Fon kepala dengan pembatalan hingar aktif mempunyai mikrofon kecil untuk menangkap bunyi yang mengganggu. Bunyi tersebut dimasukkan ke dalam pemproses pembatalan hingar aktif, yang menganalisisnya dan menghasilkan versi anti-bunyi yang bertentangan.

Gelombang anti-bunyi kemudian dimainkan melalui pembesar suara dalam fon kepala untuk meneutralkan bunyi yang mengganggu supaya anda tidak mendengarnya.

Fungsi pembatalan hingar aktif tidaklah sempurna, tetapi ia cukup bagus. Ia mungkin tidak dapat menutup telinga anda 100% tetapi ia lebih daripada mampu menenggelamka bunyi latar belakang perjalanan menaiki pengangkutan awam atau dengungan enjin jet semasa penerbangan pesawat.

Sebab ia berfungsi dengan baik dengan jenis bunyi ini ialah bunyi itu biasa dan berada dalam julat frekuensi bunyi yang lebih rendah. Dengan kata lain, ia agak boleh diramal, jadi pemproses pembatalan hingar aktif mempunyai masa yang lebih mudah untuk berurusan dengannya.

Sementara itu, bunyi frekuensi yang lebih kuat, tidak teratur dan lebih tinggi (contohnya bunyi kanak-kanak yang menangis dan anjing menyalak) adalah terlalu banyak untuk menangani pembatalan hingar aktif, justeru kehadiran ciri pembatalan hingar pasif pada kebanyakan fon kepala sedikit sebanyak dapat membantu mengurangkan bunyi latar belakang jenis ini.

Tidak. Sebenarnya, apabila ia berkaitan dengan pendengaran anda, ia mungkin lebih baik untuk anda kerana anda kurang berkemungkinan menaikkan kelantangan untuk menghilangkan sebarang bunyi yang tidak diingini.

Walau bagaimanapun, sekiranya anda membuat carian di internet untuk fon kepala pembatalan hingar aktif anda berkemungkinan menjumpai cerita daripada orang yang mengalami tekanan yang tidak selesa pada gegendang telinga merek, dan dalam beberapa kes sakit rahang dan sakit kepala semasa menggunakannya.

Gejala-gejala ini sering dikaitkan dengan perubahan tekanan dalam saluran telinga anda, tetapi penyebabnya lebih berkemungkinan adalah otak anda. Kekurangan bunyi frekuensi rendah (disebabkan oleh fon kepala yang membatalkan hingar) menipu otak anda untuk berfikir bahawa terdapat penurunan tekanan udara.

Dalam keadaan biasa, apabila benar-benar terdapat penurunan tekanan udara, ia menyebabkan sensasi sedutan pada gegendang telinga anda. Tetapi dalam kes ini, hanya otak anda yang berfikiran sedemikian walhal dalam realitinya, tiada penurunan tekanan udara di sekeliling anda.


Siapa Yang Boleh Menyentuh Trofi Piala Dunia?

Kehadiran individu tidak diundang iaitu Salt Bae atau nama sebenarnya, Nurset Gorce, seorang cef dari Turki yang terkenal dengan teknik taburan garam, dalam sambutan Argentina meraikan kemenangan Piala Dunia di Qatar mencetuskan kontroversi.

Banyak pihak melihat tindakan Salt Bae bersama-sama meraikan kemenangan pasukan Argentina serta memegang trofi Piala Dunia adalah satu tindakan yang tak sepatutnya dibenarkan. Betulkah tanggapan ini? Benar. Realitinya, wujud garis panduan yang ketat telah ditetapkan oleh FIFA dalam memantau dan menyelia keselamatan trofi emas seberat 6 kilogram itu.

Piala yang diperkenal sejak tahun 1974 dan diberi nama 'Trofi Piala Dunia FIFA' diperbuat daripada emas 18 karat, dengan ketinggian 36.8 cm dan berat 6.175 kg.

Direka dan diukir sebuah syarikat ukiran dari Itali, keseluruhan trofi ini menggunakan gabungan kerana emas, perak dan tembaga termasuklah tapak yang daripada bahan mineral malakit dianggarkan mempunyai nilai bahan sekitar RM725 ribu; r

Ramai tidak menyedari, trofi rasmi Piala Dunia berlohong di dalamnya, bagi membolehkan berat trofi yang ideal dapat dicapai. Sekiranya dibentuk dengan emas padu, trofi itu akan mempunyai berat sekitar 70 kg!

Di bahagian tapak trofi, sebuah plak yang terukir dengan nama-nama pasukan pemenang dipasangkan dan setiap kali berlangsungnya kejohanan edisi baru, plak itu akan ditukar bagi membolehkan tambahan nama dapat dibuat.

Untuk 3 kejohanan sebelum edisi 2022, FIFA memperkenalkan perubahan kepada peraturan berkenaan pemilikan trofi yang dimenangi juara.

Jika sebelum itu negara pemenang berhak untuk menyimpan trofi rasmi sehinggalah tarikh kejohanan berlangsungnya tiba, kini FIFA memperkenalkan piala gantian untuk disimpan terus negara pemenang. Trofi yang dinamakan 'Trofi Pemenang Piala Dunia FIFA.'

Sebuah trofi replika daripada yang asal dengan ukiran, saiz dan berat yang serupa, replika kepada trofi rasmi diperbuat daripada bahan gangsa tetapi disalut dengan emas bagi menampakkan warna rasminya.

Setiap kali mana-mana pasukan bergelar juara Piala Dunia dan trofi kejohanan akan dijulang, majlis penyampaian hadiah akan menyampaikan piala rasmi sebenar kepada kapten pasukan pemenang. Jadi trofi yang anda nampak dalam gambar, adalah trofi asal.

Pasukan juara juga dibenarkan untuk berarak di stadium dengan trofi rasmi dan juga membawanya ke bilik persalinan. Selepas selesai semua majlis keraian yang mahu dilakukan, pegawai FIFA akan mengambil semua trofi asal dan menukarkannya kepada versi replika, untuk diserahkan kepada skuad dan pengurusan pasukan.

Untuk menjaga kredibiliti trofi serta aura kejohanan dan mungkin juga melindungi trofi ini mengalami nasib sama seperti trofi lebih awal yang dicuri, FIFA telah menetapkan syarat yang cukup ketat untuk membenarkan siapa yang boleh mengendali atau menyentuh trofi rasmi tersebut.

Kumpulan pertama yang dibenarkan menyentuh atau menjulang trofi rasmi Piala Dunia adalah mereka yang berdaftar sebagai pemenang piala tersebut, meliputi keseluruhan pasukan-pasukan yang telah bergelar juara kejohanan.

Kumpulan kedua adalah ketua-ketua negara, biasanya melibatkan negara di mana trofi itu akan dipamerkan atau ketua negara yang menjadi tuan rumah kejohanan.

Tidak diketahui bagaimana individu tidak sepatutnya seperti Salt Bae dapat masuk ke padang dan meraikan kemenangan Argentina, seolah-olah dia ibarat rakan sepasukan mereka.

Apa yang kita tahu, perkara ini tidak sepatutnya berlaku. Daripada perhatian dunia sepatutnya berbicara tentang kejohanan sukan yang bakal dikenang berdekad-dekad lamanya, penamatnya dicemari dengan seorang pempengaruh yang jelas dahagakan perhatian sahaja.


Adakah Meniup Makanan Menjadikannya Cepat Sejuk?

Menurut University of Washington, minum kopi atau menghirup sup pada suhu di atas 110°F (sekitar 43°C) berisiko merengsakan mulut anda. Pada 160°F  (71°C), anda akan mengalami luk melecur bakar serta-merta.

Walaupun kita tidak mengetahui dengan tepat nombor-nombor yang dinyatakan di atas, kebanyakan kita sudah dapat mengagak bahawa minuman atau kuah yang masih melepaskan wap boleh menyebabkan kecederaan kecederaan pada mulut dan itulah sebabnya kita biasanya akan meniupnya untuk menyejukkannya.

Akan tetapi, adakah meniup makanan/minuman benar-benar membantu untuk  menyejukkannya lebih cepat atau ianya adalah hanya perasaan psikologi kita semata-mata?

Secara umumnya, terdapat 3 cara untuk untuk menugrangkan suhu makanan dan minuman:

Apabila anda meniup udara ke atas makanan panas, anda menghantar udara yang mempunyai suhu hampir dengan suhu badan anda — purat 37 darjah selsius — dan menggunakannya untuk menggantikan udara yang lebih panas dalam proses yang dikenali sebagai perolakan.

Kerana udara di sekeliling can atau pinggan kini lebih sejuk, ia meningkatkan kadar pemindahan haba.

Bayangkan begini: Jika anda mempunyai semangkuk sup di dalam bilik yang hangat, ia akan mengambil sedikit masa untuk menyejukkan sup tersebut. Tetapi jika mangkuk yang sama diletakkan di dalam bilik yang tidak dipanaskan, ia akan menjadi sejuk dengan lebih cepat.

Perkara sebaliknya juga berlaku: Bayangkan kon ais krim yang cair dengan cepat pada hari musim panas berbanding kon ais krim yang lambat cair apabila anda berada di tempat yang sejuk.

Berbalik pada persoalan utama di atas, apabila dibiarkan begitu sahaja, makanan masih akan kehilangan haba dengan memindahkan tenaga ke mangkuk, proses yang dikenali sebagai sebagai pengaliran haba (heat conduction). Meniup pada makanan atau minuman akan mempercepatkan proses pengaliran haba ini.

Apabila anda meniup makanan yang mengandungi banyak lembapan, anda juga boleh melakukan pnyejukan secara penyejatan. Itulah yang berlaku apabila anda meniup yang akan memindahkan wap air dari permukaan yang dipanaskan, membolehkan lebih banyak molekul air tersejat, seperti meniup air teh yang panas.

Kerana penyejukan penyejatan adalah lebih berkesan, anda mungkin mempunyai masa yang lebih cepat untuk menyejukkan cecair daripada makanan pepejal.

Anda juga boleh membantu makanan menjadi sejuk dengan lebih cepat dengan memecahkannya/memotongnya kepada kepingan yang lebih kecil, seterusnya mengurangkan penyimpanan haba dalam makanan tersebut.

Oleh itu, lebih panas sesuatu makanan atau minuman itu, lebih banyak perbezaan suhu antara makanan/minuman dengan keadaa sekeliling. Jadi, meniup makanan/minuman akan membantu mempercepatkannya sejuk. Jika sesuatu makanan/minuman hanya hangat, mungkin tidak ada cukup perbezaan dalam haba untuk membuat perbezaan.

Walau bagaimanapun, kita tidak dapat nafikan bahawa sesetengah makanan/minuman lebih sedap dinikmati dalam keadaan sedikit panas.

Sup sebagai contoh, cenderung mengeluarkan umami semasa panas dan menjadi lebih masin apabila ia sejuk. Sesetengah orang percaya rasa sup paling sedap antara suhu 58 dan 72 darjah selsius atau betul-betul di sekitar zon bahaya.


6 Pemain Yang Digelar 'Messi Baru' Negara Mereka

Kejohanan Piala Dunia Qatar 2022 telah dinoktahkan dan memberikan kita satu petunjuk jelas - Lionel Messi adalah pemain terbaik dunia dalam tempoh 2 dekad ini.

Dengan gelaran juara dunia, Messi meletakkan dirinya dalam kelompok pemain legenda yang akan terus dikenang berdekad-dekad lamanya.

Pencarian 'the next Messi' atau 'Messi seterusnya' diteruskan, menginspirasikan bakat baru yang mungkin akan merampas takhta. Bagaimanapun bukan semua 'Messi baru' boleh dikategorikan berjaya.

Berikut adalah 6 'the next Messi' yang kariernya Ok-lah atau mungkin juga tak seindah mana.

Sejak kemunculan beliau dari akademi kelab Itali, Juventus - Sebastian Giovinco menggalas perbandingan berat dilabelkan media dengan gelaran 'Messi Itali.'

Tubuhnya yang juga kecil dengan ketinggian 164 cm, 5 cm lebih rendah berbanding Lionel Messi memperkuatkan lagi perbandingan itu. Kawalan bolanya yang handal serta kemampuannya bermain di pelbagai posisi mencetuskan perbincangan hangat adakah Itali bakal melahirkan pemain terbaik selepas Messi.

Malangnya 'Messi Itali' gagal mengekalkan prestasi yang baik, bergelut masalah kecederaan. Dia memilih untuk berhijrah ke Kanada, bermain dengan kelab Toronto FC dalam liga Amerika Syarikat dan di sinilah Giovinco menemui tuahnya.

Prestasi cemerlang dalam liga membolehkan Giovinco mencatat rekod sebagai pencetus gol paling cemerlang, melayakkan dia bergelar pemain terbaik liga musim 2015.

Selepas 4 tahun, Giovinco berhijrah ke kelab Arab Saudi Al-Hilal, memenangi Liga Juara-Juara Asia musim 2019 sebelum kembali ke Itali dalam musim 2022.

Terpilih menyertai kelab gergasi Sepanyol, Real Madrid pada usia 18 tahun menyebabkan nama Takefusa Kubo mula disebut-sebut peminat bola sepak dunia.

Apatah lagi dia memang mempunyai pertalian lebih awal dengan kelab yang membimbing Messi iaitu Barcelona.

Perpindahannya sejak usia kecil ke akademi bola sepak ulung Barcelona, La Masia membolehkan Kubo memperbaiki kemahirannya. Pada usia 12 tahun, Kubo ketika tampil bersama kelab muda Barcelona, melakukan 74 jaringan dalam 30 perlawanan sahaja!

Walau bagaimanapun siasatan FIFA mendapati kontrak di antara Barcelona dan Kubo tidak sah serta melanggar beberapa syarat, memaksa Kubo kembali ke Jepun bersama kelab FC Tokyo.

Dia terpilih menyertai skuad senior kelab itu pada usia 15 tahun, digelarkan sebagai antara pemain berbakat yang mempunyai kemampuan ibarat Messi.

Selepas cemerlang di tanah air, Real Madrid datang memanggil namun peluangnya kurang di sana.

Kubo mula dipinjamkan ke kelab-kelab lain dalam beberapa musim sebelum menandatangani kontrak bersama kelab Sepanyol, Real Socieadad pada bulan Jun 2022. Baru berusia 21 tahun, 'Messi Jepun' ini masih ada banyak peluang untuk membuktikan kemampuannya.

Muncul sebagai seorang pemain tengah kreatif, prestasi Marko Marin bersama kelab Borussia Mönchengladbach dan Werder Bremen membolehkan Marin dibandingkan dengan rakan segenerasinya iaitu Lionel Messi.

Gandingan dia dan Mesut Ozil di Werder Bremen membolehkan Marin mempamerkan aksi hebat, menobatkan dia sebagai bintang muda. Bagaimanapun prestasinya mula menurun selepas Ozil berpindah ke Sepanyol, meletakkan beban kreativiti pasukan di bahunya.

Walaupun begitu kelab England, Chelsea tetap berminat mendapatkan khidmat Marin dan dia menandatangani kontrak 5 tahun bersama kelab itu. Di Chelsea, kehadirannya sebagai seorang pemain berprofil tinggi malangnya tidak membantu nasib Marin.

Dia dipinjamkan ke beberapa buah kelab sebelum akhirnya dilepaskan oleh Chelsea, menyaksikan dirinya berpindah ke Greece bersama kelab Olympiacos; di sana dia bergelar juara liga.

Selepas bermain di Serbia dan Arab Saudi, Marin menamatkan karier bermain dalam divisyen satu Hungary bersama kelab Ferencvaros dan mengumumkan persaraannya dari karier bola sepak pada usia 33 tahun.

Walaupun ramai pemain di akademi Barcelona mempunyai reputasi hebat dan berjaya mencipta nama dalam liga bola sepak seluruh dunia, hanya sebahagian kecil pemain dari sana memikul beban menjadi 'Messi' seterusnya.

Salah seorang daripada 'Messi baru Barcelona' adalah Gerard Deulofeu, pemain kelahiran Sepanyol yang malangnya senantiasa dibayangi pemain bintang Argentina itu.

Lebih menyedihkan bagi Deulofeu, sejak muda dia dikatakan mampu melakukannya.

Berikutan daripada pelbagai tawaran penajaan komersial yang diterima ketika hanya berusia 14 tahun, Deulofeu yakin beban bergelar 'Messi baru' akan menjulang dirinya bergelar yang terbaik di dunia.

Selepas dewasa, Deulofeu menyedari label yang diberikan kepadanya itu hanyalah beban yang sukar dipikul.

Dia berpindah ke kelab England, Everton dan menampilkan aksi baik namun pertukaran pengurusan menyaksikan Deulofeu dipinjamkan ke kelab AC Milan di Itali, di mana dia menampilkan persembahan bertenaga dan berjaya berpindah semula ke Barcelona.

Sekali lagi Deulofeu berdepan kegagalan memecah barisan utama, sebelum berpindah ke England bersama kelab Watford di mana dia mempamerkan prestasi lebih baik dan meninggalkan impak besar di sana.

Di antara semua pemain yang dilabelkan sebagai 'Messi baru,' Bojan Krkic merupakan pemain paling terkenal dengan jolokan sama.

Ini kerana seperti Messi, Bojan menampilkan persembahan luar biasa bersama skuad muda Barcelona serta telah memecahkan rekod yang dipegang Messi; bergelar pemain paling muda dipanggil menyertai skuad senior kelab itu.

Bojan juga pemegang rekod penjaring gol terbanyak skuad muda Barcelona, dilaporkan melebihi 900 gol sejak berusia 8 tahun yang mengatasi pencapaian Lionel Messi.

Malang bagi Bojan, kariernya turun naik tidak sekonsisten rakan sekelabnya. Dia hanya menyertai skuad senior Barcelona selama 4 musim secara keluar masuk kesebelasan utama, sebelum dipinjamkan ke Itali dan Belanda.

Perpindahan ke kelab Stoke City di England membantu Bojan kembali menyeimbangkan karier, beraksi selama 8 musim sebelum berhijrah ke kelab Kanada, Montreal Impact.

Bojan kini bermain dalam Liga Jepun bersama kelab Vissel Kobe. Bojan sayangnya gagal menepati ramalan untuk bergelar 'Messi Sepanyol' hanya tampil sekali dalam perlawanan bersama skuad kebangsaan, namanya terus dilupa tanpa sebarang penampilan Piala Dunia.

Tidak diketahui apakah kisah sebenar yang berlaku di antara pemain yang bergelar 'Messi Malaysia' iaitu Safawi Rasid dan pengurusan kelab JDT, selepas pemain itu jarang beraksi tidak seperti beberapa musim dahulu.

Kontroversi yang terpalit akibat hubungan cinta serta kritikan yang keras ditujukan kepada tuan punya badan akibat ketiadaan stamina mencukupi untuk bermain 90 minit, memberi kesan kepada kemampuan Safawi.

Sehinggakan semakin banyak pihak merasakan dia tidak lagi layak beraksi untuk skuad negara.

Baru saja menandatangani kontrak bersama kelab Ratchaburi dari Thailand, Safawi ketika ini diberikan peluang menggalas cabaran Malaysia dalam kejohanan Piala AFF Mitsubishi 2022, bergelar salah seorang kapten dan tonggak utama pasukan.

Walaupun sudah memenangi pelbagai jenis gelaran baik diperingkat kelab ataupun antarabangsa, reputasi Safawi terus dihantui persepsi yang mengakibatkan keupayaannya bukan saja dicemburui malahan diragui.

Sukar untuk diramal adalah Safawi mampu memenuhi jangkaan orang ramai terhadapnya, tetapi seandainya dia berjaya memacu Malaysia bergelar juara mana-mana kejohanan serantau, sekurang-kurangnya berbaloi juga kita gelarkan beliau 'Messi Malaysia.'


5 Negara Terbesar di Benua Afrika

Afrika ialah benua kedua terbesar di dunia, dan rumah kepada banyak tarikan yang menarik kedatangan pelancong dari seluruh dunia. Dari padang pasir Sahara yang indah hingga ke hutan hujan Congo, Afrika menyediakan kekayaan keajaiban semula jadi dan kepelbagaian budaya.

Dengan kepelbagaian landskap unik dalam sempadannya, tidak hairanlah banyak negara Afrika mempunyai banyak tawaran dari segi saiz dan pengaruh budaya. Di Iluminasi, kami sudah berkongsi banyak artikel berkaitan keunikan yang terdapat di benua ini antaranya:

Kali ini, kami ingin kongsikan 5 buah negara terbesar di benua ini beserta dengan keunikan yang terdapat pada setiap satu daripadnya.

Berada di tangga ke 5 dalam senarai ini adalah Chad, negara yang mungkin kurang dikenali berbanding negara lain dalam senarai ini. Republik Chad mendapat namanya daripada Tasik Chad, yang menyediakan air kepada berjuta-juta orang di negara-negara bersebelahan.

Nama "Chad" berasal dari tempatan dan secara literal diterjemahkan kepada "air besar". Walaupun lebih 120 bahasa dan dialek biasa digunakan di Chad, bahasa Arab dan Perancis adalah bahasa rasmi.

Landskap Chad agak pelbagai, dan boleh dibahagikan kepada tiga zon berbeza. Sahelian Belt terletak di bahagian selatan negara ini dan ditakrifkan oleh kawasan besar padang rumput tropika. Di atasnya adalah Gurun Sahara yang terkenal, dan di selatan kedua-duanya terletak Savanna Sudan. Di antara tiga habitat yang berbeza ini, pelbagai jenis fauna dan flora dapat ditemui.

Di Utara Chad dan Niger serta barat Mesir terletaknya Libya, sebuah negara yang mana 90% terdiri daripada Gurun Sahara yang menakjubkan. Masa lalu Libya penuh dengan konflik termasuk perjuangan menentang pengaruh Islam dan Itali sebelum negara itu akhirnya dapat mengisytiharkan kemerdekaannya pada tahun 1951.

Pergolakan awam berterusan sehingga hari ini, menyebabkan pelancong sering dinasihatkan untuk mengelak dari Libya ketika  melancong di Afrika. Garis pantai Libya sepanjang 1,099 batu di sepanjang Laut Mediterranean adalah yang terpanjang di Afrika Utara.

Tripoli, ibu negara dan pelabuhan perdagangan utama Libya adalah hab untuk perdagangan minyak Libya dan akitiviti haram pemerdagangan manusia. Populasi di Libya pula dianggarkan sekitar 6.375 juta orang.

Sudan bersempadan dengan Mesir dan Laut Merah dengan ibu kotanya terletak betul-betul di mana Sungai Nil Putih dan Sungai Nil Biru bergabung. Negara ini memiliki keluasan 1861481 persgi  dengan 40.53 orang juta penduduk. Ibu ngara bag Sudah adalah Khartoum.

Negara ini telah mendapat reputasi kerana memiliki bilangan piramid terbesar di Afrika. Piramid Sudan, yang jumlahnya melebihi 200, menempatkan kerabat diraja Kerajaan Kush yang memerintah Nubia purba.

Piramid Meroe menjadi tarikan pelancong yang paling popular di Sudan. Piramid ini lebih sempit dan lebih tinggi daripada piramid Giza yang terkenal di dunia di Mesir  dan kurang sesak oleh kumpulan pelancong. Struktur purba yang indah ini telah disenaraikan pada tahun 2011 sebagai Tapak Warisan Dunia UNESCO.

Congo adalah negara kedua terbesar di benua Afrika dengan keluasan sekitar 2345408 km persegi. Juga dikenali dengan nama Republik Demokratik Congo, negara ini merupakan negara paling selatan di Afrika Tengah.

Congon mempunyai rupa bumi yang pelbagai dan beberapa spesies endemik hidupan liar seperti Bonobo dan Okapi. Mulut Sungai Congo bersambung ke Lautan Atlantik dan perairannya menyuburkan hutan hujan di sekitarnya, mengalir sangat kuat semasa musim hujan.

Hutan hujan Congo adalah rumah kepada beberapa puak pribumi, sering digelar suku "Pygmy" di Afrika. Penduduk suku Mbuti di hutan Ituri jarang diketahui ketinggiannya melebihi lima kaki. Mereka merupakan pemburu madu yang hasilnya digunakan untuk berdagang dengan kampung jiran.

Algeria adalah negara terbesar di Afrika. Secara rasmi dikenali sebagai Republik Demokratik Rakyat Algeria, negara ini kebanyakannya terdiri daripada kawasan gurun Sahara yang kekal hampir keseluruhannya tidak berpenghuni.

Majoriti penduduk Algeria tinggal dalam hanya 12% daripada jumlah kawasan darat di sepanjang pantai Mediterranean. Bahan api fosil adalah eksport utama negara ini, dengan gas asli dan petroleum membentuk 98% daripada semua eksport. Algeria adalah salah satu pembekal bahan api utama ke Eropah.

Ibu negara bagi Algeria adalah Algiers. Penduduknya pula sekitara 41.32 juta orang. Negara yang sangat besar ini wujud sekitara tahu 1515. Menariknya, atlet dari negara ini telah bertanding dalam Sukan Olimpik sejak tahun 1964 dan telah memenangi 5 pingat emas.


5 Cara Ambil Hati Bakal Madu Untuk Terima Madu

Isi hati seseorang wanita memerlukan seorang peneman di sisi mereka. Walaupun begitu, bukan semua wanita bernasib baik jatuh hati pada lelaki yang belum berpunya.

Ada situasi di mana seorang wanita tersuka kepada seorang lelaki lain, yang sudah mendirikan rumahtangga. Dalam situasi sebegini, yang biasa kita dengar kisahnya berakhir dengan tragedi kecurangan suami menduakan isteri tercinta.

Namun realitinya, masih ada jalan untuk setiap pihak dapat hidup bahagia bersama-sama. Bagaimana kaedahnya?

Berikut adalah lima langkah paling ikhlas dan terbaik untuk seorang wanita memikat hati suami orang, sehingga menjejak ke alam rumahtangga.

Anda tidak merancang tetapi Tuhan menemukan anda dengan seorang jejaka yang sudah berpunya. Luluh hati anda.

Jangan! Ada jalannya asalkan anda tahu batas-batas anda. Tidak salah untuk anda belajar mengenali lelaki itu.

Kenalpasti siapakah dia yang sebenar, perangai dan perwatakannya, tutur katanya. Semua ini perlu anda lakukan dengan sulit, kerana menghormati status dia sebagai suami orang.

Ini juga satu-satunya peluang untuk anda tahu di mana kedudukan anda. Jatuh cinta tak semestinya akan membawa kepada perkenalan lebih mesra. Kenali lelaki itu.

Adakah benar dia seseorang yang mampu anda terima atau hanya sekadar crush pejabat semata-mata? Wanita lebih tahu, jadi percayalah firasat anda.

Seandainya anda yakin anda bukan sekadar jatuh cinta tetapi sudah tertarik dengan peribadi dia, teruskan ke langkah kedua.

Langkah kedua memerlukan anda berani meluangkan lebih masa dengan dia.

Bagi rakan sepejabat, situasi sebegini lebih mudah untuk dilaksana. Untuk yang berbeza tempat kerja, usahakanlah agar anda boleh terlibat bersama kerap pula.

Pada tahap ini biasanya seorang lelaki akan mula sedar ada sesuatu yang aneh sedang berlaku, seandainya dia seorang yang peka. Anda sebagai wanita jangan gopoh. Lelaki dalam peringkat ini sering salah faham, takut dia ingat anda perempuan jenis tergedik-gedik pula.

Baca reaksi dia. Lihat bagaimana dia menguruskan 'minat' anda. Jika dia tergopoh-gapah nak beralih ke tahap yang tak sepatutnya, maaflah - anda lupakanlah dia.

Selepas tahu dia bagaimana orangnya, luahkan isi hati anda dan beritahu yang anda sedar dia dah berumahtangga. Tunggu reaksi dia.

Jika negatif, move on. Jika dia kata 'saya akan cerita pada isteri saya, tengok apa dia kata' - berdoalah agar peluang anda ada.

Bila dah tiba di tahap ini, debaran kuat mula terasa.

Ingat batas-batas anda, hormati isteri dia. Jangan sama sekali rancang keluar berdua atau cuba melakukan sesuatu di luar batasan, kerana pengkhianatan adalah racun yang akan merosakkan banyak kebahagiaan.

Minta dia sampaikan hajat anda kepada isterinya. Kenapa nak malu? Lebih baik kita buat begini daripada rampas suami orang. Sudahlah curang, kita juga merosakkan rumahtangga yang mungkin sedang bahagia.

Tanam sikap sabar dalam diri, jangan mendesak lelaki itu untuk mempercepatkan semuanya. Berikan dia dan isterinya masa kerana dengan memberikan ruang, anda boleh menduga keikhlasan dia sama ada dia benar-benar ikhlas atau sekadar nak cuba-cuba saja.

Kami tidak mampu menduga apa reaksi seorang wanita sekiranya diberitahu ada wanita lain mahu berkongsi kasih dengan dia. Apa yang kami tahu, sekiranya anda jaga batas pergaulan anda dan tidak melakukan perkara yang tak sepatutnya - peluang untuk si isteri mahu sekurang-kurangnya duduk bertemu dan berbincang dengan anda lebih cerah.

Fahami sempadan anda. Sekiranya anda dah keluar dating berdua tanpa pengetahuan isteri dia, dosa itu akan anda tanggung sepanjang hayat anda walaupun anda dan dia sudah mendirikan rumahtangga. Kita tak mahu itu berlaku.

Anda diberitahu si isteri terkilan mendengar hajat anda. Itu normal. Tak ada wanita suka berkongsi kasih, walaupun mulut dia kata dia mampu terima.

Sebarang maklum balas daripada pihak isteri melalui suami sebagai orang tengah perlu anda terima dengan terbuka. Sekiranya anda sudah ke tahap ini memang sukar untuk terus menamatkan semua hanya kerana si isteri berkata tidak, tetapi realitinya itulah jalan terbaik.

Berdoalah mana tahu 2-3 bulan lepas tu, si isteri berubah fikiran pula.

Dalam situasi paling optimum di mana si isteri melakukan keajaiban alam semesta bersetuju untuk berbincang tentang hajat kita, hendak tak hendak anda kenalah memberanikan diri bersua muka.

Gusar dan takut memang akan ada tetapi ingat, niat anda baik dan sepanjang usaha anda, anda tak pernah melangkaui batas anda dan kekal hormat dia sebagai isteri pertama.

Langkah kelima dan terakhir bergantung dengan reaksi si isteri semasa pertemuan anda.

Dia mengaku dia redha, mungkin sudah jodoh suami dia. Tahniah kami ucapkan kepada anda.

Sekarang masuk tahap paling susah antara semua; meyakinkan pihak keluarga anda tentang pilihan hati anda. Kami yakin akan ada di kalangan ahli keluarga anda membantah keputusan yang anda buat dengan hujah 'punyalah ramai lelaki, suami orang juga yang kau nak.'

Tak apa. Ceritakan kepada mereka semua yang telah anda usahakan. Perjelaskan kepada mereka si isteri sudah memberi kebenaran dan mungkin itu tandanya jodoh ada.

Dalam fasa ini pasti akan ada pihak keluarga sendiri yang bermasam muka dengan anda, khususnya pihak wali anda sendiri. Usahakanlah memujuk dan buktikan keikhlasan anda. Mungkin juga memperkenalkan lelaki itu kepada mereka, boleh membantu meredakan suasana - dengan keizinan isteri dia.

Janganlah pula ajak bakal suami kahwin lari pula ya. Benda baik memang susah nak dikecapi. Yang senang dapat ni, biasanya runtuh sekejap saja. Selepas semuanya selesai dan anda berjaya meyakinkan pilihan anda tak salah - TAHNIAH kami ucapkan! Jemputlah kami makan nasi minyak.

WAH! Si isteri tiba-tiba mengeluarkan parang dari bawah meja dan menjerit-jerit ibarat orang gila sambil mengejar anda!

Apa lagi? Larilah! Anda ingat semudah itu seorang isteri nak melepaskan suami yang dia sayang kepada wanita lain untuk berkongsi hidup?

Bila dah berada di tempat yang selamat, hubungi bakal suami anda dan tanya pula keadaan dia. Ye lah, kita takut juga dia pun jadi mangsa parang isteri dia.

Ingatkan si bakal suami, jika selepas ini isterinya bersetuju untuk berjumpa; syaratnya tidak boleh membawa sebarang senjata tajam dalam tas tangan atau di bawah meja.Mungkin juga lebih baik anda bersemuka melalui bualan secara video maya sahaja.


Sindrom Ehlers-Danlos : Penyakit Yang Membuatkan Manusia Jadi Raksasa

Setiap daripada kita mewarisi genetik berdasarkan susur galur keluarga kita.

Ada sifat yang kita warisi memberikan kita kelebihan. malangnya ada juga sifat genetik yang boleh disifatkan sebagai kecacatan. Salah satu sindrom unik akibat kecacatan genetik adalah sindrom Ehlers-Danlos.

Individu yang memiliki kecacatan ini mempunyai perbezaan ketara, kerana terdapat kelainan pada struktur tubuh mereka.

Kebolehan yang mereka miliki, boleh juga mengakibatkan kita merasa seram dengan keupayaan yang ada pada mereka.

Dari aspek saintifik, seorang penghidap sindrom Ehlers-Danlos mempunyai apa yang dikatakan mobiliti bersifat hiper pada bahagian-bahagian sendi tubuh mereka apabila dilipat atau dipusingkan.

Keadaan ini berlaku disebabkan kelainan yang wujud pada tisu-tisu penyambung sendi dan tulang tubuh, yang mampu menregang jauh berbanding orang lain.

Satu lagi sifat yang biasa dapat dilihat adalah keanjalan kulit bersifat hiper, di mana kulit mereka boleh diregangkan dalam skala lebih jauh berbanding orang lain.

Dua perbezaan ini membolehkan seorang penghidap sindrom ini melakukan gerakan tubuh yang kurang terbatas pergerakannya, kerana kemampuan tisu-tisu dan otot yang terlalu fleksibel.

Bagaimanapun, apa keupayaan luar biasa mereka ada 'harganya'; ramai penghidap sindrom ini tahap lebih tinggi mudah berasa sakit setiap kali otot mereka terlebih pergerakannya.

Oleh itu, penyelidik mengkategorikan semua pesakit Ehlers-Danlos kepada 13 sub-kumpulan berbeza, bagi memperincikan keadaan sebenar mereka.

Penghidap Ehlers-Danlos kategori 'cardiac-valvular' bukan saja mempunyai pergerakan elastik, bahkan mereka mempunyai injap jantung yang bersifat sama - sehinggakan perlu menjalani pembedahan menggantikan injap jika ingin terus hidup.

Kategori 'vascular' mempunyai risiko mudah pecah pembuluh darah, disebabkan kecenderungan otot, kulit dan sendi untuk meregang melebihi had sepatutnya.

Disebabkan risiko ini, penghidap harus meminimakan gerakan bersifat ekstrim bagi mengelakkan berlaku pendarahan.

Bagi pesakit yang duduk dalam kategori Kyphoscoliotic, mereka mempunyai masalah pada bentuk tulang belakang yang melentur disebabkan oleh kelebihan pergerakan, meninggikan risiko rosak tulang belakang.

10 lagi kategori lain mobiliti hiper antaranya melibatkan bahagian otot mata, sendi pada tengkorak yang boleh mengakibatkan otak seseorang terjejas, mobiliti pada sendi gigi yang menyukarkan pembentukan gigi sempurna dan beberapa kategori lain, bergantung kepada bahagian tubuh yang terjejas.

Dalam kes-kes ekstrim sindrom Ehlers-Danlos, penghidap sindrom ini senantiasa mengalami kesakitan akibat pergerakan atau pusingan sendi yang sukar dikawal.

Malangnya, rasa sakit itu akan berubah-ubah mengikut fasa hidup bergantung kepada usia.

Pada usia muda, seseorang penghidap sindrom ini tidak menghadapi kesukaran melakukan pergerakan malahan boleh memalingkan badan atau bahagian tubuh mereka ke satu sudut yang agak menakutkan, disebabkan ketiadaan rasa sakit ketika melakukannya.

Bagaimanapun menjelang usia pesakit di antara 20-an ke 40-an, sendi yang sebelum itu dirasakan sangat longgar dan fleksibel mula mengeras, membataskan pergerakan mereka dalam kadar segera.

Perubahan ini mula mengakibatkan kesakitan dirasai setiap kali sendi perlu digerakkan.

Rasa sakit mula muncul tatkala otot mereka yang sebelum itu sudah lemah kerana tiada keanjalan, akan mula mengecut.

Pengecutan otot-otot yang tidak pernah bekerja dengan betul mula mengakibatkan masalah pada setiap bahagian bersendi yang ada ditubuh.

Bagi individu wanita, kesakitan pada bahagian pinggul atau pelvis akan mula dirasai dek kelemahan otot yang sebelum itu tidak mampu menyokong tubuh mereka.

Kulit yang sebelum itu mudah meregang akan mula mudah luka kerana struktur kulit yang turut lemah.

Seorang pesakit Ehlers-Danlos mempunyai jangka hayat purata yang pendek, dianggarkan hanya sekitar 48 ke 51 tahun jauh lebih rendah berbanding manusia lain.

Walaupun begitu ada juga di antara mereka berjaya hidup sehingga ke angka 80-an usianya, tetapi kes sebegini adalah kes-kes luar jangka.


Honeypot: Semut Pengumpul Madu Untuk Koloni Semut

Kita biasanya mendapatkan sumber madu daripada sarang lebah. Namun, mungkin ramai yang tidak tahu lebah bukanlah satu-satunya haiwan yang mengumpul madu kerana terdapat sejenis semua yang turut mempunyai kemampuan mengumpulkan madu.

Digelarlar semut "honeypot" atau semut madu, adalah pekerja khusus dari beberapa spesies semut yang tugas tunggalnya adalah memakan nektar sehingga mereka menjadi simpanan madu hidup.

Semut "honeypot" ini terdiri daripada beberapa spesies semut namun yang paling biasa ialah Camponotus inflatus. Semut honeypot ini adalah pekerja khusus yang bertindak sebagai simpanan hidup untuk koloni mereka apabil koloni mereka kekurangan makanan.

Penemuan semut dengan kemampuan unik ini pertama kali didokumentasikan pada tahun 1881 oleh Henry C. McCook dan diterangkan lebih lanjut pada tahun 1908 oleh William Morton Wheeler.

Semut pekerja ini memberi makan nektar yang dikumpul daripada pelbagai tumbuhan sehingga perut mereka mengembang ke tahap di mana mereka kelihatan bersedia untuk pecah dan menumpahkan cecair madu di da      lamnya.

Dikenali sebagai 'madu semut', cecair manis itu dimuntahkan oleh semut honeypot setiap kali ahli koloni mereka memerlukan makanan apabila terdesak. Semut dalam koloni mengekstrak khasiat daripada mereka, melalui proses yang dikenali sebagai "trophallaxis".

Kebanyakan spesies semut honeypot ditemui di kawasan kering, padang pasir atau separa gersang di Australia, Amerika Syarikat, Mexico, dan di benua Afrika, di mana mencari sumber makanan boleh menjadi sukar, jadi pengeluaran dan penyimpanan madu dipercayai penyesuaian untuk bertahan dalam persekitaran yang kasar ini.

Semut honeypot adalah sumber yang sangat berharga sehingga koloni semut lain kadangkala menyerang dan mencurinya. Di Australia, orang asli juga menghargai serangga yang dipenuhi madu dan akan mencari mereka.

Semut madu adalah unik dalam menggunakan badan mereka sendiri sebagai simpanan hidup.Apabila cecair yang disimpan di dalam semut honeypot diperlukan, semut "pekerja" mengusap antena semut honeypot, menyebabkan semut honeypot memuntahkan cecair yang disimpan daripada perutnya.

Dalam dokumentari Trials Of Life 1990, David Attenborough sendiri telah difilemkan dengan memasukkan semut honeypot ke dalam mulutnya. Boleh tonton video diatas yang memaparkan babak pendek beliau merasai sendiri madu dari semut ini. Jadi bagaimanakah perbandingan madu semut dengan madu lebah?

Menurut beberapa kajian, walaupun kedua-dua jenis kelihatan sangat serupa pada pandang pertama, madu semut honeypot mempunyai konsistensi yang kurang likat berbanding madu lebah.

Ia manis, tetapi tidak begitu manis seperti yang biasa kita rasakan pada madu lebah dan mempunyai sedikit rasa masam yang tidak dapa kita rasai dalam madu lebah madu.

Satu lagi perbezaan ketara antara kedua-dua jenis madu ialah glukosa hadir dalam kuantiti yang lebih tinggi daripada fruktosa dalam madu semut, manakala sebaliknya berlaku untuk madu lebah madu. Kedua-dua jenis madu walau bagaimanapun tetap mengandungi antioksidan yang tinggi.

Semut honeypot seperti Melophorus bagoti dan Camponotus spp. adalah serangga yang boleh dimakan dan menjadi sebahagian daripada diet pelbagai Orang Asli Australia.

Orang-orang ini mengikis permukaan untuk mencari terowong menegak semut, dan kemudian menggali sedalam dua meter untuk mencari semut madu ini. Papunya, sebuahi Wilayah Utara Australia, dinamakan sempena kisah penciptaan semut madu, atau Dreaming, yang dimiliki oleh penduduk di sana, seperti Warlpiri.

Semut madu diraikan dalam Mural Semut Madu karya Western Desert Art Movement, yang dilukis pada tahun 1971.


10 Nama Orang Nusantara Yang Sesuai Dipakai Kedua-Dua Jantina

Mana-mana istilah yang kita guna sebagai nama, biasanya sudah membayangkan apakah jantina pemilik nama tersebut.

Nama lelaki mempunyai perwatakan yang lebih tegas dengan makna yang mencerminkan sifat-sifat maskulin. Bagi kaum hawa pula, nama mereka mempunyai erti yang lembut, sesuai dengan perangai semulajadi kaum hawa yang lebih jelita.

Tetapi ada juga nama yang tak kekok untuk dikenakan kepada kedua-dua jantina, berbunyi asli dan sesuai tanpa menimbulkan kehairanan pada kita.

Berikut adalah sepuluh nama yang popular dipilih sebagai nama lelaki ataupun wanita.

Fairuz atau variasinya Fairus, Firus, Feirus, Feroz dan bermacam kaedah ejaannya adalah nama yang mudah dijumpai dan tidak terhad hanya kepada satu jantina.

Diambil daripada nama masyarakat Parsi, istilah yang bermakna 'kemenangan' ini sering digunapakai oleh masyarakat Islam bagi menamakan anak mereka.

Masyarakat kita biasanya akan membezakan jantina anak dengan penambahan nama seperti 'Siti Fairuz' untuk wanita atau 'Muhammad Fairuz' untuk lelaki.

Bagi masyarakat Muslim, istilah 'wahyu' sudah tidak perlu diperjelaskan kerana maknanya berkait dengan akidah orang Islam; merujuk kepada perintah Allah swt.

Oleh kerana bersifat am, penggunaan istilah ini sebagai nama juga kena dengan mana-mana jantina.

Boleh diguna secara tunggal atau dengan penambahan kata nama seperti 'Muhammad Wahyu' atau 'Nurul Wahyu', mungkin juga digubah sebagai 'Wahyuni' untuk wanita.

Ejaannya juga boleh disingkatkan kepada 'Wahy' jika dipilih sebagai nama.

'Rizqi' adalah varian berbeza perkataan asal Arab 'Rizq' yang membawa makna sumbangan, lebih jelas merujuk kepada sumbangan atau pemberian Tuhan kepada manusia.

Dalam bahasa Melayu, 'rizqi' sering terpilih sebagai nama sementara perkataan 'rezeki' pula diguna untuk merujuk kepada makna asal istilah Arabnya, walaupun kedua-duanya membawa makna serupa.

Sangat versatil penggunaannya, Rizqi sesuai untuk kedua-dua jantina tetapi masyarakat kita seperti biasa gemar membezakan penggunaannya.

Penambahan seperti 'Adam Rizqi' biasanya untuk lelaki sementara 'Putri Rizqi Amalina' pula merujuk kepada wanita.

'Dani' merupakan antara nama yang sangat versatil, kerana diguna pakai oleh banyak kaum di serata dunia.

Jika dirujuk bahasa Arab, 'dani' membawa makna 'dekat' biasanya dirujuk sebagai 'dekat dengan Tuhan.'

Biasa ditulis sebagai Dani, Dhani, Daniel, Dania atau pelbagai variasi berbeza; dua 'Dani' yang kita kenali adalah Ahmad Dhani dari Indonesia dan Danni Minoque, artis dari Australia.

Bintang mungkin kurang kerap kelihatan di masyarakat Malaysia, tetapi di Indonesia nama ini cukup popular.

Kerap juga penulis menemui masyarakat Indonesia menamakan anak perempuan mereka 'Bintang Kartika'. Untuk lelaki pun ada, tetapi tak ramai seperti wanita.

Anda ada kawan lelaki nama 'Bintang'? Ada panggil dia apa, 'Bin' atau 'Tang'?

Istilah 'Hanan' walaupun asalnya daripada bahasa Ibrani merupakan sebuah istilah maskulin, dikatakan berasal daripada istilah 'Johanan' atau 'Yohanan' yang merujuk kepada 'kemurahan rahmat Tuhan.'

Walaupun dalam era sekarang bunyinya sudah berbunyi lebih lembut, nama ini tetap sesuai untuk diguna oleh lelaki atau pun wanita serta ada disebutkan dalam al-Quran dengan sebutan 'hannan'.

Di kalangan masyarakat barat khususnya penganut agama Kristian, varian wanita bagi nama ini ditulis sebagai 'Hannah' sementara varian lelaki dieja sebagai 'Hanniel.'

Kesemua istilah yang kami sebutkan mempunyai makna yang sama. Hanya 'Hanat' membawa makna berbeza. Jangan namakan anak anda Hanat.

Seperti 'Rizqi' nama 'Sufi' juga segak berdiri jika digunakan mengikut ejaan asalnya serta sesuai untuk diguna terus, baik dalam contoh nama lelaki seperti 'Muhammad Iman Sufi' atau 'Siti Aqilah Sufi' bagi wanita.

Istilah ini datangnya daripada perkataan Arab 'suf' yang membawa makna 'kapas', jadi 'sufi' membawa maksud 'orang yang memakai pakaian kapas.'

Ada pendapat menyebut nama 'Sufi' ini diangkat bukan saja sebagai nama individu bahkan sebagai nama aliran Islam 'Sufi', adalah disebabkan Rasulullah saw. gemar memakai pakaian berasaskan kapas.

Pakaian kapas dianggap sebagai simbol kesederhanaan yang sepatutnya diamalkan masyarakat Islam.

Mungkin ada di antara anda akan tertawa kecil melihat nama ini disenaraikan kerana nama ini adalah nama seorang ahli politik terkenal di negara kita.

Kita ada ahli politik bernama Azmin Ali, pemain bola sepak Azmin Azram Abdul Aziz. Ramai wanita menggunakan nama 'Azmin' tetapi diubah ejaannya seperti 'Sara Azmeen' atau 'Azmeen Nadira.'

Tak kiralah ditulis sebagai Emi, Amy, Emmi, Ami, Ammy atau apa saja variannya, nama ini mempunyai bunyi yang lebih keperempuanan namun masih sesuai diguna sebagai nama lelaki.

Kita ada Amy Search, singkatan daripada Suhaimi. Ramai juga lelaki memakai nama Emi yang dipadankan dengan nama lain seperti Emi Shah, Muhammad Emi atau sebagainya.

Bagi wanita, Emi boleh dipadankan dengan lebih mudah seperti Emi Natasha, Nur Puteri Emilia dan bermacam lagilah.

Tidak jelas daripada mana istilah ini berasal. Jika dalam bahasa Arab, istilah 'amm' membawa makna seseorang yang dihormati, disebut sebagai 'ammu'. Di kalangan masyarakat Kristian pula, Ammy membawa makna seseorang yang disayangi.

Bagi masyarakat Melayu di Malaysia, nama 'Nur' atau variannya sama ada 'Noor', Nour' atau 'Nor' lebih secocok dengan nama wanita. Sehinggakan jika kita lihat senarai nama pelajar sekolah rendah, penuh nama pelajar perempuan bermula dengan istilah sama.

Walaupun begitu, bagi masyarakat seperti orang Bangladesh, Pakistan dan India, ramai lelaki Muslim di sana mempunyai nama 'Noor' atau variannya. Maksud istilah ini adalah merujuk kepada cahaya.

Masyarakat kita jarang meletakkan 'Nur' di depan untuk anak lelaki, sebaliknya lebih gemar meletakkannya di tengah sebagai contoh 'Muhammad Noor Ilham' atau 'Mohd. Nur Azmin.'

Bagi wanita pula, penggunaanya lebih versatil sama ada diguna sebagai pangkal nama seperti 'Nur Aliah Diana' atau dipertengahan seperti 'Putri Nur Atiqa.'


Siapa Yang Mulakan Adegan Pasca-Kredit Filem?

Bagi peminat filem Marvel Cinematic Universe (MCU), antara adegan atau babak yang ditunggu-tunggu adalah babak selepas kredit filem itu tamat. Boleh dikatakan hampir kesemua filem ter baru MCU mempunyai elemen ini, membuatkan penonton tertunggu-tunggu sehingga tamat bahagian kredit filem itu.

Babak selepas kredit atau "post-credit scene" adalah antara strategi pengarah filem mengacah penonton dengan sambungan filem berikutnya yang mungkin menjadi sambungan kepada filem yang baru sahaja tamat itu. Malah, terdapat juga filem-filem di luar MCU yang turut menggunakan cara yang sama.

Walaupun filem-filem MCU ini begitu sinonim dengan babak selepas tamat kredit ini, adakah mereka yang memulakannya? Apakah terdapat filem-filem terawal yang menggunakan strategi sebegini untuk mengacah penonton sebelum MCU mempopularkannya?

Ya, paparan babak selepas tamat kredit sesebuah filem itu sebenarnya sudah wujud puluhan tahun lalu atau lebih tepat lagi ketika era filem tahun 1960-an.

Trend ini bermula pada tahun 1960-an apabila kredit (yang semakin lama) berpindah ke penghujung filem, memberi laluan kepada babak pengacah pasca-kredit. Adegan atau babak pasca-kredit pertama kali dimuatkan dalam The Silencers (1966).

Menampilkan Dean Martin dan Daliah Lavi, The Silencers mengikuti ejen rahsia Matt Helm yang keluar dari persaraannya untuk menghalang Big O daripada menjana konflik nuklear global. Filem ini berdasarkan novel dengan nama yang sama oleh Donald Hamilton. Karakter spoof pengintip ini cukup popular untuk menjamin penciptaan tiga filem susulan selepas itu.

The Silencers dipercayai filem pertama memaparkan adegan pasca-kredit yang memaparkan adegan Helm yang dikelilingi oleh wanita cantik dengan kapsyen "Matt Helm Will Return," mengcah penonton untukk filem sekuelnya.

Murderer’s Row (1966), sekuel kepada The Silencers, keluar kira-kira setahun selepas tahun itu. Tetapi The Silencers tidak hanya menetapkan duluan untuk adegan pasca-kredit: ia mengikat mereka secara intrinsik dengan pembikinan filem francais.

James Bond kini merupakan salah satu francais filem terbesar yang ada dan pada tahun 60-an telah pun memulakan tradisi mengacah penonton sekuel filem yang akan datang.

Tidak semua paparan adegan pasca-kredit bertujuan untuk mengacah filem sekuel. Ada yang lebih kepada memberi mesej kepada penonton, seperti dalam kes filem eksploitasi 1968 She-Devils on Wheelatau The Muppet Movie 1979, apabila Animal cuba membawa keluar penonton wayang yang berkeliaran dengan memberitahu mereka untuk “Go Home".

Trend mengacah filem menggunakan adegan pasca-kredit mendapat lebih tarikan pada tahun 80-an dengan kedua-dua Young Sherlock Holmes (1985) dan Masters of the Universe (1987) membangkitkan semula penjahat — Moriarty dan Skeletor — yang telah dikalahkan.

Sekuel Masters of the Universe walaubagaimanapun tidak pernah direalisasikan.  Benar, tahun 80-an dan 90-an menyaksikan banyak filem yang menyelitkan adegan pasca-kredit namun filem sekuelnya tidak pernah menjadi kenyataan.

Peningkatan penggunakan adegan pasca-kredit berterusan sepanjang 90-an dan awal 2000-an. Maka memang benar bahawa Marvel tidak mencipta adegan pasca-kredit. Walau bagaimanapun, ia telah mempopularkannya seperti tiada filem lain.

Adegan selepas kredit mereka telah menjadi seperti penghubung antara filem yang menambat mereka semua dalam alam semesta yang sama walaupun, pada awalnya, mereka kelihatan tidak mempunyai apa-apa persamaan.

Walaupun Daredevil (2003) adalah filem Marvel pertama dengan adegan pasca-kredit, Iron Man 2008 adalah filem yang benar-benar melancarkan Marvel Cinematic Universe: khususnya, apabila Nick Fury melawat Tony Stark untuk memberitahunya tentang  kewujudan "Avengers."

Presiden Marvel Kevin Feige menjelaskan bahawa idea untuk menggunakan adegan pasca-kredit dalam MCU datang daripada fakta bahawa sebagai seorang kanak-kanak, beliau benar-benar suka menikmati kredit filem dan melihat siapa yang menjayakan sesebuah filem tersebut.

Apabila menonton filem "Ferris Bueller's Day Off" buat kali pertama, beliau mendapati terdapat adegan tambahan selepas kredit tersebut dan itu merupakan detik transformasi. Beliau menganggapnya sebagai sebuah "ganjaran" kerana mennton kredit sehingga habis.

Beliau pernah memberitahu dalam sebuah wawancara dengan Entertainment Weekly pada 2018 bahawa adegan itu memberi inspirasi kepada tradisi pasca-kredit Marvel hari ini.

Berikut merupakan senarai 5 filem dipercayai yang terawal memaparkan babak atau adegan pasca-kredit: